Biki by’Osobola Okukola Okunyweza Obumu bw’Ekibiina? | Ogw’Okusoma\nAbaana—Muyinza Mutya Okwetegekera Okubatizibwa?\nBiki by’Osobola Okukola Okunyweza Obumu bw’Ekibiina?\nYakuwa Ayamba Abantu Be Okutambulira mu Kkubo ery’Obulamu\nOsobola Okuyamba Ekibiina Kyo?\nOmunaala gw'Omukuumi—Ogw'Okusoma mu Kibiina | Maaki 2016\nBISOME MU Albanian American Sign Language Amharic Angolan Sign Language Argentinean Sign Language Armenian Aymara Azerbaijani Azerbaijani (Cyrillic) Bashkir Batak (Karo) Batak (Toba) Bengali Bicol Brazilian Sign Language British Sign Language Bulgarian Catalan Cebuano Chichewa Chilean Sign Language Chinese (Simplified) Chinese (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Dutch Ecuadorian Sign Language English Estonian Fijian Finnish Finnish Sign Language French Georgian German Greek Guarani Gujarati Gun Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Italian Sign Language Japanese Japanese Sign Language Javanese Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Lucholi Luganda Lunyankore Luo Luswayiri Luwalabu Macedonian Macua Malagasy Malay Malayalam Marathi Maya Mexican Sign Language Mixe Mongolian Moore Ndau Ndebele (Zimbabwe) Nepali Nias Norwegian Nyungwe Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Russian Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Turkish Turkmen Tuvaluan Tzotzil Ukrainian Urdu Urhobo Uzbek Venezuelan Sign Language Vietnamese Waray-Waray Wolaita Yoruba Zande Zapotec (Isthmus)\n“Mu ye, omubiri gwonna gugattiddwa wamu era gukolera wamu.”—BEF. 4:16.\nENNYIMBA: 53, 107\nBiki bye tukola mu mulimu gw’okubuulira ebiraga nti tuli bumu?\nEbimu ku bintu bye tuyinza okukola okuyamba ekibiina kyaffe okuba obumu bye biruwa?\nOmwami n’omukyala bayinza batya okusigala nga bali bumu?\n1. Kiki ekibaddewo okuviira ddala ku ntandika y’okutonda ebintu?\nOKUVIIRA ddala ku ntandikwa y’okutonda, obumu bubadde bweyoleka mu mirimu gya Yakuwa gyonna. Yesu Kristo, ekitonde kya Katonda ekyasooka, yagamba nti: “Nnali awo ku lusegere [lwa Yakuwa] ng’omukozi omukugu. Nze gwe yayagalanga ennyo.” (Nge. 8:30) Yakuwa n’Omwana we baakolera wamu mu kutonda ebintu eby’enjawulo. N’abaweereza ba Katonda nabo babaddenga bakolera wamu. Ng’ekyokulabirako, Nuuwa n’ab’omu maka ge baakolera wamu okuzimba eryato. Abayisirayiri baakolera wamu omulimu gw’okusimba weema, okugipangulula, n’okugiggya mu kifo ekimu okugitwala mu kirala nga bali mu ddungu. Ate ku yeekaalu, abaweereza ba Katonda baayimbiranga wamu era ne bakuba ebivuga nga batendereza Yakuwa. Abantu ba Katonda baasobola okukola ebintu ebyo byonna kubanga baali bakolera wamu.—Lub. 6:14-16, 22; Kubal. 4:4-32; 1 Byom. 25:1-8.\n2. (a) Kintu ki ekirungi ekyali mu kibiina Ekikristaayo ekyasooka? (b) Bibuuzo ki bye tugenda okwetegereza?\n2 N’Abakristaayo abaaliwo mu kyasa ekyasooka baali bumu, nga bakulemberwa Yesu Kristo, omutwe gw’ekibiina. Omutume Pawulo yagamba nti wadde ng’Abakristaayo abaafukibwako amafuta kinnoomu baalina “ebirabo ebitali bimu,” nga beenyigira mu ‘buweereza obw’engeri ezitali zimu,’ era nga balina ‘enkola ezitali zimu,’ bonna baali ‘omubiri gumu.’ (Soma 1 Abakkolinso 12:4-6, 12.) Ate ffe leero? Tuyinza tutya okusigala nga tuli bumu nga tukola omulimu gw’okubuulira amawulire amalungi? Era tuyinza tutya okusigala nga tuli bumu mu kibiina ne mu maka?\nOKUKOLERA AWAMU MU MULIMU GW’OKUBUULIRA\n3. Kwolesebwa ki omutume Yokaana kwe yafuna?\n3 Ekyasa ekyasooka bwe kyali kinaatera okuggwaako, omutume Yokaana yafuna okwolesebwa n’alaba bamalayika musanvu abaafuuwa amakondeere. Malayika ow’okutaano bwe yafuuwa ekkondeere lye, Yokaana yalaba “emmunyeenye” eyawanuka mu ggulu n’egwa ku nsi. “Emmunyeenye” eyo yalina ekisumuluzo mu mukono gwayo kye yakozesa okuggulawo obunnya. Omukka omukwafu gwava mu bunnya awamu n’enzige. Mu kifo ky’okulya ebimera, enzige ezo ez’akabonero zaalumba abantu “abataalina kabonero ka Katonda ku byenyi byabwe.” (Kub. 9:1-4) Yokaana yali amanyi bulungi obulabe enzige bwe ziyinza okukola. Enzige zaakola akabi ak’amaanyi ku nsi ya Misiri mu biseera bya Musa. (Kuv. 10:12-15) Enzige Yokaana ze yalaba zikiikirira Abakristaayo abaafukibwako amafuta abalangirira obubaka obw’omusango Yakuwa gw’asaze. Bakolera wamu n’obukadde n’obukadde bwa bannaabwe abalina essuubi ery’okubeera ku nsi. Omulimu gwe bakola guyambye abantu bangi okuva mu madiini ag’obulimba n’okuva mu bufuge bwa Sitaani!\n4. Mulimu ki abaweereza ba Katonda gwe balina okukola, era bayinza batya okugukola obulungi?\n4 Abaweereza ba Yakuwa balina omulimu omunene ennyo ogw’okubuulira ‘amawulire amalungi’ mu nsi yonna ng’enkomerero tennajja. (Mat. 24:14; 28:19, 20) Omulimu guno guzingiramu okuyita “buli alumwa ennyonta” okunywa “amazzi ag’obulamu ku bwereere.” (Kub. 22:17) Ffenna abali mu kibiina Ekikristaayo tuyinza tutya okukola obulungi omulimu guno? Tusobola okugukola obulungi singa ‘tuba bumu era ne tukolera wamu.’—Bef. 4:16.\n5, 6. Biki bye tukola mu mulimu gw’okubuulira ebiraga nti tuli bumu?\n5 Okusobola okutuusa amawulire amalungi ag’Obwakabaka ku bantu bangi nga bwe kisoboka, tulina okukola omulimu gw’okubuulira mu ngeri entegeke obulungi. Eyo ye nsonga lwaki tuweebwa obulagirizi. Obulagirizi bwe tufuna okuyitira mu bibiina byaffe butuyamba okukola omulimu ogwo nga tuli bumu. Oluvannyuma lw’okufuna olukuŋŋaana olw’okugenda okubuulira, tutandika okulangirira amawulire g’Obwakabaka eri abantu. Ekyo tukikola okuyitira mu bye twogera n’okuyitira mu bitabo byaffe ebinnyonnyola Bayibuli. Ofuba okugoberera obulagirizi bwe batuwa mu kiseera kya kaweefube ow’enjawulo? Bw’okola bw’otyo, oba okolera wamu ne bakkiriza banno okwetooloola ensi mu kulangirira obubaka bwa ‘malayika abuuka waggulu mu bbanga,’ ayogerwako mu Okubikkulirwa 14:6.\n6 Nga kituleetera essanyu lingi bwe tusoma mu Yearbook ku birungi ebiva mu kukolera awamu omulimu gw’okubuulira! Ate lowooza ku ngeri gye tukolera awamu mu kugabira abantu obupapula obubayita okubaawo ku nkuŋŋaana zaffe ennene. Ku nkuŋŋaana ezo, tuwuliriza emboozi ezitali zimu ezeesigamiziddwa ku Bayibuli era tulaba emizannyo awamu n’ebyokulabirako ebituzzaamu ennyo amaanyi. Ku nkuŋŋaana ezo tukubirizibwa okuweereza Katonda n’omutima gwaffe gwonna. Ekintu ekirala ekituleetera okuba obumu gwe mukolo ogw’okujjukira okufa kwa Yesu. Olw’okuba tusiima ekisa eky’ensusso Katonda kye yatulaga era olw’okuba tugondera ekiragiro Yesu kye yawa, tukuŋŋaana wamu buli mwaka nga Nisaani 14, oluvannyuma lw’enjuba okugwa okujjukira okufa kwa Yesu. (1 Kol. 11:23-26) N’abantu abalala abatali Bajulirwa ba Yakuwa bayitibwa okubaawo ku mukolo ogwo. Ng’ebulayo wiiki ntono omukolo ogwo gutuuke, tufuba okutuuka ku bantu bonna abali mu kitundu mwe tubuulira nga tubayita okubaawo ku mukolo ogwo omukulu ennyo.\n7. Bwe tukolera awamu kituganyula kitya?\n7 Enzige bw’ebeera yokka, w’erya wayinza obutalabika mangu. Mu ngeri y’emu naffe bwe tuba ffekka, tetusobola kubuulira bantu bonna. Naye bwe tukolera awamu, tusobola okuyamba abantu bukadde na bukadde okumanya ebikwata ku Yakuwa, oyo agwanidde okuweebwa ekitiibwa n’ettendo! Kyokka omulimu gw’okubuulira si gwe gwokka oguleetera abantu ba Katonda okuba obumu.\nOKUKOLERA AWAMU MU KIBIINA\n8, 9. (a) Kyakulabirako ki Pawulo kye yakozesa okulaga nti Abakristaayo balina okuba obumu? (b) Tuyinza tutya okukolera awamu mu kibiina?\n8 Mu bbaluwa gye yawandiikira Abeefeso, Pawulo yalaga engeri ekibiina gye kitegekeddwamu era n’agamba nti abo bonna abali mu kibiina balina ‘okukula mu bintu byonna.’ (Soma Abeefeso 4:15, 16.) Kiki ekinaatuyamba kinnoomu okutuuka ku kiruubirirwa ekyo? Pawulo yakozesa ekyokulabirako ky’omubiri n’alaga nti buli Mukristaayo asobola okuyamba ekibiina okusigala nga kiri bumu n’okusigala nga kigoberera Yesu Kristo, omutwe gw’ekibiina. Pawulo yayogera ku kukolera awamu “okuyitira mu buli nnyingo ekola ekiba kyetaagisa.” Buli omu ku ffe k’abe muto oba mukulu, k’abe wa maanyi oba munafu, ayinza atya okuyamba ekibiina okuba obumu n’okuba ekinywevu mu by’omwoyo?\n9 Ekimu ku bintu bye tuyinza okukola kwe kugondera n’okussa ekitiibwa mu bakadde Yesu b’akwasizza obuvunaanyizibwa obw’okutuwa obulagirizi mu kibiina. (Beb. 13:7, 17) Naye ekyo oluusi kiyinza obutatubeerera kyangu. Wadde kiri kityo, tusobola okusaba Yakuwa okutuyamba. Omwoyo gwe omutukuvu gusobola okutuyamba okuwagira enteekateeka z’ekibiina n’omutima gwaffe gwonna. N’olwekyo, singa oluusi tuwulira nga kituzibuwalidde okukolera ku bulagirizi obuba butuweereddwa, tusaanidde okufumiitiriza ku ngeri okubukolerako gye kijja okuyamba mu kukuuma obumu bw’ekibiina. Ate era ekyo bwe tukikola, okwagala buli omu kw’alina eri munne kweyongera okunywera.\n10. Abaweereza mu kibiina bayamba batya ekibiina okuba obumu? (Laba ekifaananyi ku lupapula 13.)\n10 Abaweereza mu kibiina nabo bakola kinene mu kuyamba ekibiina okuba obumu. Baganda baffe abo, ka babe ba myaka emeka, ebintu bye bakola mu kibiina bituganyula ffenna. Ng’ekyokulabirako, bayambako abakadde mu kukakasa nti tulina ebitabo ebimala eby’okukozesa mu mulimu gw’okubuulira. Okugatta ku ekyo, bayambako mu nteekateeka ez’okuyonja n’okuddaabiriza Ekizimbe ky’Obwakabaka, era baaniriza abantu ababa bazze mu nkuŋŋaana zaffe. Bwe tukolera awamu ne baganda baffe abo, kiyamba ekibiina okuddukanyizibwa obulungi.—Geraageranya Ebikolwa 6:3-6.\n11. Kiki abo abakyali abato mu myaka kye bayinza okukola okuyamba ekibiina kyabwe okuba obumu?\n11 Waliwo baganda baffe bangi abamaze emyaka mingi nga beetisse obuvunaanyizibwa mu kibiina. Naye bwe bagenda bakula, ebintu ebimu baba tebakyasobola kubikola, bwe kityo ne kiba nga kyetaagisa okubaako enkyukakyuka ezikolebwa. Ab’oluganda abato baba basobola okubayambako. Wadde ng’ab’oluganda ng’abo baba tebannafuna bumanyirivu, bwe batendekebwa, basobola okwetikka obuvunaanyizibwa obusingawo mu kibiina. Nga kiba kirungi nnyo abaweereza bwe bafuba okutuukiriza ebisaanyizo eby’okuweereza ng’abakadde mu kibiina! (1 Tim. 3:1, 10) Abakadde abamu abakyali abato mu myaka basobodde n’okulondebwa okuweereza ng’abalabirizi abakyalira ebibiina, bwe batyo ne baba nga baweereza bakkiriza bannaabwe mu bibiina bingi. Nga tusiima nnyo omulimu omulungi bakkiriza bannaffe abakyali abato gwe bakola!—Soma Zabbuli 110:3; Omubuulizi 12:1.\nOKUKOLERA AWAMU MU MAKA\n12, 13. Kiki ekiyinza okuyamba ab’omu maka bonna okuba obumu?\n12 Kati ka tulabe engeri gye tuyinza okusigala nga tuli bumu mu maka. Bangi bakirabye nti okuba n’Okusinza kw’Amaka buli wiiki kibayambye okunyweza enkolagana yaabwe mu maka. Mu kiseera ky’Okusinza kw’Amaka, ab’omu maka bakubaganya ebirowoozo ku bintu eby’omwoyo era ekyo kibayamba okuba obumu. Ab’omu maka bwe beegezaamu ebyo bye banaayogera nga babuulira, kibayamba okwetegekera obulungi omulimu gw’okubuulira. Ab’omu maka bwe babeerako awamu ne boogera ku bintu ebiri mu Kigambo kya Katonda era buli omu n’akiraga nti ayagala Yakuwa era nti ayagala okumusanyusa, kibayamba okunyweza enkolagana yaabwe.\nOkusinza kw’amaka kuyamba bonna abato n’abakulu okunyweza enkolagana yaabwe (Laba akatundu 12, 15)\n13 Kiki abafumbo kye bayinza okukola okusobola okuba obumu? Omwami n’omukyala bwe baweereza Yakuwa n’obwesigwa, kibasobozesa okuba obumu. Ibulayimu ne Saala, Isaaka ne Lebbeeka, Erukaana ne Kaana, bonna baakyoleka nti baali baagala nnyo bannaabwe mu bufumbo. Ekyo omwami n’omukyala basaanidde okukikola. (Lub. 26:8; 1 Sam. 1:5, 8; 1 Peet. 3:5, 6) Bwe bakikola, kibayamba okubeera obumu n’okunyweza enkolagana yaabwe ne Kitaabwe ow’omu ggulu.—Soma Omubuulizi 4:12.\n14. Omwami wo oba mukyala wo bw’aba taweereza Yakuwa, kiki ky’oyinza okukola okunyweza obufumbo bwammwe?\n14 Ebyawandiikibwa biraga nti Omukristaayo talina kufumbiriganwa na muntu atali mukkiriza. (2 Kol. 6:14) Kati ate baganda baffe ne bannyinaffe abalina bannaabwe mu bufumbo abatali bakkiriza? Abamu ku bakkiriza bannaffe we baayigira amazima baali baamala dda okuyingira obufumbo, era bannaabwe mu bufumbo si baweereza ba Yakuwa. Wadde kiri kityo, bwe bakolera ku misingi gya Bayibuli kisobozesa amaka gaabwe okuba obumu. Beetaaga okukola kyonna ekisoboka okukolera awamu ne bannaabwe mu bufumbo, naye nga tebasuula muguluka misingi gya Bayibuli. Ekyo kiyinza obutaba kyangu naye kivaamu ebirungi. Oluusi tekiba kyangu kukolera ku misingi gya Bayibuli nga munno mu bufumbo yeekutudde ku kibiina. Ekyo kye kyatuuka ku mwannyinaffe Mary. Ye n’omwami we baali baweereza Yakuwa, naye emyaka nga 25 emabega, omwami we yalekera awo okugenda mu nkuŋŋaana. Mary yeeyongera okugendanga mu nkuŋŋaana z’ekibiina n’enkuŋŋaana ennene era yafubanga okukolera ku misingi gya Bayibuli, omwali n’okuyigiriza abaana baabwe omukaaga Bayibuli. Abaana baabwe bwe baakula ne bava awaka, Mary yawulira ekiwuubaalo. Mu kiseera ekyo omwami we David yatandika okusoma magazini Mary ze yamuleeteranga. Ekiseera bwe kyayitawo, David yaddamu okugenda mu nkuŋŋaana era muzzukulu we ow’emyaka omukaaga yamukwatiranga ekifo w’anaatuula. David bw’ataagendanga mu nkuŋŋaana, muzzukulu we oyo yamugambanga nti, “Jjajja nga saakulabye mu nkuŋŋaana?” Kati David yaddamu okuweereza Yakuwa era Mary musanyufu nnyo okuba nti bombi baweerereza wamu Yakuwa.\n15. Abafumbo abakulu basobola batya okuyamba abafumbo abato?\n15 Okuva bwe kiri nti leero Sitaani alumba nnyo amaka, abaweereza ba Katonda basaanidde okufuba ennyo okuba n’enkolagana ennungi mu maka. K’obe ng’omaze bbanga ki mu bufumbo, lowooza ku ekyo ky’oyinza okwogera oba okukola okunyweza obufumbo bwammwe. Abafumbo abakulu basobola okuyamba abafumbo abato mu nsonga eyo. Oluusi n’oluusi musobola okukyaza abafumbo abakyali abato mu maka gammwe ne babeerako nammwe mu kusinza kwammwe okw’amaka. Abafumbo abakyali abato bwe babeerako nammwe, basobola okukiraba nti kikulu abafumbo okulagaŋŋana omukwano n’okukolaganira awamu ka babe nga bamaze bbanga lyenkana wa mu bufumbo.—Tit. 2:3-7.\n“TWAMBUKE KU LUSOZI LWA YAKUWA”\n16, 17. Kiki abaweereza ba Katonda abali obumu kye beesunga?\n16 Lowooza ku bantu ba Katonda, Abayisirayiri, mu biseera eby’edda bwe baagendanga ku yeekaalu mu Yerusaalemi okutendereza Yakuwa mu biseera eby’embaga. Bateekwa okuba nga beeteekerateekeranga olugendo olwo, buli omu ateekwa okuba nga yafangayo ku byetaago bya munne nga bali ku lugendo, era bateekwa okuba nga basinzanga Yakuwa ku yeekaalu nga bali bumu. Mu butuufu, baakoleranga wamu. (Luk. 2:41-44) Naffe tuli ku lugendo olugenda okututuusa mu nsi empya era twetaaga okuba obumu n’okukolera awamu. Ekyo kitwetaagisa okufuba ennyo. Waliwo we weetaaga okulongoosaamu mu nsonga eyo?\n17 Lowooza ku mikisa gye tugenda okufuna! Ng’abaweereza ba Katonda, twamala ddala okwekutula ku nsi ya Sitaani eno eteri bumu, era tulaba obunnabbi bwa Isaaya n’obwa Mikka nga butuukirira. Abantu ba Katonda bali bumu era bambuka ku “lusozi lwa Yakuwa.” (Is. 2:2-4; soma Mikka 4:2-4.) Tewali kubuusabuusa nti okusinza okw’amazima kugulumiziddwa mu ‘nnaku zino ezisembayo.’ Nga kijja kutuleetera essanyu lingi okubeerawo mu kiseera ng’abantu bonna bali bumu era nga bakolera wamu!\nOMUNAALA GW'OMUKUUMI—OGW'OKUSOMA MU KIBIINA Maaki 2016


Munyagwa Bumukeeredde - Radio Simba - Ennene\nOmulamuzi Pamella Lamunu owa Kkooti evunaana abakenuzi n’abali b’enguzi avuddeyo nategeeza nga Kkooti eno bwetagenda kuggya misango gyabukenuzi n’okulya enguzi ku mubaka wa Kawempe South era Ssentebe w’akakiiko akavunaanyizibwa ku kulondoola emirimu gy’ebitongole bya Gavumenti aka COSASE Mubarak Munyagwa Sserunga.\nOmulamuzi Lamunu yategeezezza nti Omubaka Munyagwa wakulabikako mu Kkooti eno nga 4, November abitebye. Kigambibwa nti ono bweyali akyali Meeya w’eggombolola y’e Kawempe yalya ekyojamumiro.\nOmulamuzi agamba nti omusango oguvunaanibwa Munyagwa yadde gwawabibwa muntu ono gumugibwako DPP olwo eyawaaba nafuuka omujulizi kuba gwannaggomola. Ono yabadde adda mu Munyagwa eyali agamba nti DPP tasobola kumuvunaana kuba eyamuwawabira omusango yagujjamu enta.\nMunyagwa avunaanibwa ebigambibwa nti mu December wa 2014 mu kifo ekimanyiddwa nga Haks Investment Limited ku Sixth Street, Industrial Area, mu Kampala, bweyali akyali Meeya wa Kawempe Division yasaba enguzi yabukadde 100 okuva Francis Kakumba nga musuubuzi nti yali wakusendasenda akakiiko Kawempe Division urban council, okusemba mutabani we Isaac Muyanja, okulondebwa ku lukiiko lwa Kampala City Land Board.\nNti mu bbanga eryo Munyagwa yafuna obukadde 74 n’obulala 4 okukola omulimu ogwo. Munyagwa nga ayita mu Bannamateeka be aba Lukwago and Company Advocates yassaayo okusabe kwe mu Kkooti ya Ssemateeka nga awakanya emisango gino era nga tanaddibwamu.


AMAANYI AG'EKYAMA MU BULAMU BWANGE\nMu mwaka 1929, Frank Morris yalinnya ekyombo ekyali kigenda mu Switzerland. Yali amaze ebbanga ng'alindirira olugendo luno. Naye lwamufuukira ekintu eky'obuswavu. Omusajja eyali akola ku kyombo eyamuweebwa okumulabirira yasibiranga Frank mu kisenge mwe yali asula buli lunaku. Ng'amaze okumuwa eky'enkya eky'amangu. Frank yazannyangako katono. Yawuliranga obusiru bwe yakulemberwa ne yeetoloozebwa ku kyombo, ng'ali ng'ensolo ensibe ku lukoba. Olwo ate omusajja oyo yaterekanga Frank mu ntebe y'omugoba w'ekyombo. Buli lwe yasanga nga mukwano gwe omusaabaze ng'amuyise batambulemu naye ng'amugaana ng'agamba nti y'eyalina okumukuuma.\nFrank yali mukulu, ng'ayagala okuyiga ebintu ebiggya. Naye era yali muzibe w'amaaso. Omusajja eyakolanga ku kyombo yalowoozanga nti yali tasobola kwerabirira. Frank yatwalibwa nga ekitereke ekiteekwa okwetikkibwa n'okukuumibwa. Naye ng'atuuse mu Switzerland obulamu bwe ne bukyukira ddala. Ng'ali eyo kwe kukitegeera nti waaliwo embwa ezayigirizibwa okukulembera abazibe b'amaaso. Olw'okukomyawo omusumba omujjamani mu America ayitibwa Buddy. Frank yatandikawo enkola ey'amaaso agalaba mu kiseera kino eri mu nsi yonna. Kaakati ng'ali n'embwa Buddy ku lusegere lwe, Frank yali asobola okutambula mu kifo kyonna. Ekiseera kyonna. Yakiwulira nga wa ddembe. Ku mukolo ogumu ogw'abamawulire ogwali mu kibuga New York mu nguudo ezijjudde abantu n'ebidduka ebiri ku misinde egyayiriyiri, embwa Buddy yakulembera Mukama waayo mu ngeri ey'ekikugu okumusaza ekkubo. Kubanga yeesiga Buddy, Frank kyamwanguyira okusala ekkubo awatali buzibu. Bannamawulire abaalina amaaso kyabakalubirira mu butuufu omu ku bo yapangisa mmotoka okusobola okusala ekkubo.\nMu mpapula entono ezinaddirira tugenda okuyiga ku Mwoyo Omutukuvu, omukulembeze ayagala tuteeke obulamu bwaffe mu mikono gye. Abantu ffena tuli balema olw'obuzaaliranwa obufaanagana (obw'ekibi), obuzibe bw'amaaso gaffe obusinga obukulu. Obulamu butuddukako ku misinde egy'ekitalo, n'emirundi egimu twesanga nga tusibiddwa mu kifo ky'okwetaaya wonna we twagala. Naye era tulwawo okwesigira ddala mu bulambalamba omukulembeze oyo. Naye ekintu kyetuteekwa okuzuula buli kinnomu ku ffe kino nti: tujja kufuna emirembe egy'amazima era n'amaanyi bwe tunesigamya obulamu bwaffe ku bukulembeze obw'Omwoyo Omutukuvu.\n1. OMUBAKA WA KRISTO MU NSI\nKristo bwe yali anatera okulinnya mu ggulu, yasuubiza Abatume be ekirabo eky'obwerere.\n"Naye nze mbagamba amazima: kibasaanira mmwe nze okugenda, kubanga nze bwe ssiriiigenda, Omubeezi talibajjira; naye ndimutuma gye muli\nnaye bw'alijja oyo Omwoyo ow'amazima, anaabalung'amyanga mu mazima gonna\noyo anangulumiza nze, kubanga anaatoolanga ku byange n'ababuulira mmwe." - Yokana 16:7,13,14.\nMu nteekateeka ya Katonda, Yesu kyamwetagisa okuddayo mu ggulu abeere omubaka waffe mu maaso g'entebbe ya Katonda era "okulabika kaakano mu maaso ga Katonda ku lwaffe" (Bebbulaniya 9:24). Nga Mukama waffe eyakomererwa atukiikirira mu ggulu era tulina Omwoyo Omutukuvu omubeezi era omulung'amya waffe ku nsi kuno. Ye ye mubaka wa Kristo eyatumibwa.\nYesu bwe yali wano ku nsi yaweerezanga ng'ali mu mubiri gw'obuntu era yali tasobola kubeera mu buli kifo. Naye Omwoyo Omutukuvu talina kkomo lifaanana bwe lityo; asobola okweereza ng'amubeezi era omulung'amya eri abantu abatabalika muwendo mu bifo bingi eby'enjawulo ate ng'akikola mu kiseera kyekimu. Kristo akola ku byetaago byaffe okuyita mu Mwoyo Omutukuvu.\n2. OMWOYO OMUTUKUVU Y'ANI?\nAbasinga obungi ku ffe tusobola okutebeereza Katonda Kitaffe nga tumugerageranya n'omuzadde asinga okufaayo ennyo eyali amannyiddwa. Era tusobola okukuba ekifaananyi ku Yesu Omwana, kubanga Yesu yali abaddeko naffe ng'omuntu. Naye Omwoyo muzibu okukuba ekifaananyi ky'omugerageranyizako. Tetulina muntu gwe tuyinza okumugerageranyiza. Ne Bayibuli tetuwa bubaka obumala ku Mwoyo Omutukuvu.\nObuntu bwe Yesu ayogera ku Mwoyo Omutukuvu ng'omuntu, omu ku bwa Katonda, awamu ne Katonda Kitaffe, ne Katonda Omwana.\n"Kale mugende, mufuule amawanga gonna abayigirizwa, nga mubabatiza okuyingira mu linnya lya Kitaffe n'Omwana, n'Omwoyo Omutukuvu." - Matayo 28:19.\nOmwoyo alina empisa ez'obuntu: alina eborowoozo (Abaruumi 8:27), alina amagezi (1 Kolinso 2:10), atwagala (Abaruumi 15:30), anakuwala bwe twonoona (Efeso 4:30), asobola okutusomesa (Nekemiya 9:20), era alina amaanyi okutulung'amya.\nOkwenyigira kwe mu butonzi: Omwoyo Omutukuvu mu kutondebwa kw'ensi naye yalina ekitundu kye yakola awamu ne Katonda Kitaffe ne Katonda omwana.\n"Oluberyeberye Katonda yatonda eggulu n'ensi\nn'OMwoyo gwa Katonda ne gumaamira kungulu ku mazzi." - Luberyeberye 1:1,2.\n3. EMIRIMU GY'OMWOYO OMUTUKUVU\n(1) OKUKYUSA OMUTIMA GW'OMUNTU. Yesu bwe yasisinkana ne Nikoddemu yaggumiza omulimu gw'Omwoyo Omutukuvu mu kukyusa omutima gw'omuntu. Yagamba bwati:\n"Ddala Ddala nkugamba nti omuntu bw'atazaalibwa MAZZI NA MWOYO tayinza kuyingira mu bwakabaka bwa Katonda." - Yokana 3:5.\nOkuzaalibwa Omwoyo kitegeeza Omwoyo okukuwa entandikwa empya. Kisingira wala okugezaako okulongoosa mu mpisa akatono. Omwoyo atukyusa ng'atandikira munda mu mutima okudda ebweru ng'atuukiriza okusuubiza okugamba nti: "ndibawa omutima omuggya" (Ezekieri 36:26).\n(2) ATULAGA EKIBI N'ATUWA OKWAGALA OKUKOLA OBUTUUKIRIVU. Agamba bwati: "(Omwoyo Omutukuvu) bw'alijja, ALIRUMIRIZZa ensi OLW'EKIBI, N'OLW'OBUTUUKIRIVU n'olw'omusango." - Yokana 16:8.\nBulijjo bwe tuwulira ebyafaayo by'okukyuka kw'omuntu okuva mu bulamu obw'obwenzi okudda eri Katonda era n'afuuka omukyala omwesigwa era omuzadde alabirira abaana be. Jjukira nti buli kigere kyonna omuntu ky'atambula ng'adda mu bulamu obutuukirivu kiva mu kukola kw'Omwoyo Omutukuvu.\n(3) OKUTUKULEMBERA MU BULAMU BWAFFE OBW'EKIKRISTAYO. Kristo akyayogera naffe buterevu okuyita mu ddoboozi ettono ery'eggonjebwa ery'Omwoyo.\nAgamba nti: "N'amatu go ganaawuliranga ekigambo ekikuvaako ennyuma nga kyogera nti lino lyekkubo, mulitambuliremu bwe munakkyamiranga ku mukono ogwa ddyo, era bwe munaakyukiranga ku gwa kkono." - Isaaya 30:21.\nOkuyita mu kizungirizi ekya Satelayite Televizoni zaffe zituleetera ebifaananyi eby'ebintu okuva mu nsi eziri ewala mu bisenge byaffe. Omwoyo Omutukuvu akola nga Satelayite ya Katonda etuleetera okubeerawo kwa Yesu ku nsi okuva mu ggulu, ng'amusembeza kumpi buli wantu wonna waba asingaokwetaagibwa (Yokana 14:15-20).\n(4) AYAMBA OBULAMU BWAFFE OBW'OKUSABA. Agamba nti: "Era bwe kityo Omwoyo atubeera obunafu bwaffe kubanga tetumanyi kusaba nga bwe kitugwanira; NAYE OMWOYO YENNYINI ATUWOLEREZA n'okusinda okutayogerekeka nga Katonda bw'ayagala." - Abaruumi 8:26,27.\nBwe tusanga obuzibu okunoonya ebigambo (ebituufu) Omwoyo atusabira. Bwe tuba nga tuweddemu amaanyi, tusobola kukaaba bukaabi eri Katonda, Omwoyo azimbulukusa okukaaba kwaffe n'ajjamu okusaba okw'amaanyi mu maaso g'entebe ya Katonda yennyini Kristo gy'ali mu kiseera kino ng'aweereza.\n(5) OKUZIMBA EMPISA EZ'OBUKRISTAYO MU BANTU. Omwoyo abantu abatalina bibala bya Mwoyo abajjuza ebibala ebya buli ngeri eby'Omwoyo.\n"NAYE EBIBALA EBY'OMWOYO kwe kwagala, okusanyuka, emirembe, okugumikiriza, ekisa, obulungi, okukkiriza, obuwonbeefu, okwegendereza." - Bagalatiya 5:22-23.\n(6) ATUTEEKATEEKA OKUBA ABAJULIZI. Yesu yasuubiza nti, "Naye MULIWEEBWA AMAANYI, OMWOYO OMUTUKUVU bw'alimala okujja ku mmwe, nammwe munaabanga BAJULIRWA BANGE mu Yerusalemi n'okutuuka ku nkomerero y'ensi." - Bikolwa 1:8.\nBonna abagaala basobola okufuulibwa abajulirwa okuyita mu Mwoyo. Tusobola okuba nga tetulina byakuddamu ebibuuzo byonna, naye Omwoyo ayinza okutuwa eby'okwogera ebyo ebikyusa emitima n'ebirowoozo.\n"Ng'Omwoyo tanajja ku lunaku olwa Pentekote, abatume baalina obuzibu obw'okwogera eri abantu, naye Omwoyo bwe yakka baabuulira Kristo n'amaanyi agasobola n'okuvuunika ensi" (Ebikolwa 17:6).\n4. EBIRABO EBY'OMWOYO\nEbyawandiikibwa ebitukuvu byawula bulungi wakati w'ebirabo bya Katonda eby'Omwoyo ebiweebwa buli amukkiriza okubeera n'obulamu obukristayo obuwanguzi n'ebirabo ebitali bimu eby'Omwoyo ebiweebwa abakkiriza olw'okuweereza okulungi mu makubo ag'enjawulo.\n"Yesu bwe yalinnya mu ggulu, yatwala abasibe N'AWA ABANTU EBIRABO. Era ye omu oyo eyaawa ABAMU okuba ABATUME, abalala okuba ABALANZI, ABALALA OKUTEGEEZA ABANTU. Amawulire AMALUNGI abalala okuba ABASUMBA b'eMyoyo, abalala okuba ABAYIGIRIZA. Ekyo yakikola olw'okutendeka abantu ba Katonda mu mulimu gw'okuweereza." - Efeso 4:8,11-12.\nBuli mukristayo tafuna birabo byonna, abamu bafuna ebirabo bingi okusinga abalala Omwoyo y'abibawa ''ng'agabira buli omu nga ye bw'ayagala" (1 Kolinso 12:11). Omwoyo awa buli mukkiriza olw'omulimu gwe ogw'enjawulo mu nteekateeka ya Katonda. Katonda amaanyi ekiseera era n'ekifo w'ateekwa okugabira ebirabo ebyo ebijja okuwa abantu be oba ekkanisa ye omukisa.\nAmanya ag'ebirabo eby'Omwoyo agasangibwa mu 1 Kolinso 12:8-10, mulimu amagezi, okutegeera okukkiriza, okuwonya abalwadde, obunnabbi, okwogeranga ennimi ez'enjawulo era n'okunnyonnyola ennimi (Olunyiriri olwa 8-10).\nPaulo atukkubiriza nti, "Kale mwegombenga ebirabo ebisinga obukulu," olwo n'alyoka agattaako na kino nti, "era ka mbalage ekkubo erisingira ddala obulungi" (1 Kolinso 12:31). Abakolinso essula eye 13 ye ssula ey'okwagala, y'eddirira olunyirira olugambye nti, "era ka mbalage ekkubo erisinga obulungi," ekkubo erisinga obulungi ly'ekkubo ery'okwagala. Era okwagala kibala kya Mwoyo (Bagalatiya 5:22).\nOkwettanira kwaffe okusinga kwandibadde okunoonya ebibala eby'Omwoyo olwo tukkirize Omwoyo agabe ebirabo bye gye tuli nga ye bw'ayagala (Bakolinso 12:11).\n5. OBUJJUVU BW'OMWOYO KU LUNAKU OLWA PENTEKOTE\nKu lunaku olwa Pentekote, Omwoyo yafukibwa mu kigera ekitagerwa, nga kituukiriza okusibiza kwa Yesu nti,\n"Naye muliweebwa amaanyi, Omwoyo Omutukuvu bw'alimala okujja ku mmwe, nammwe munaabanga bajulirwa bange\nOkutuusa ku nkomerero y'ensi." - Ebikolwa 1:8.\nKu lunaku olwa Pentekote Omwoyo yasobozesa Abatume okubuulira enjiri eri abantu mu nnimi eza buli ggwanga eryali wansi w'eggulu (Ebikolwa 2:3-6).\nAbayizi aba Bayibuli abamu bagerageranya okujja kw'Omwoyo ku kutonya kw'enkuba esooka etonya mu ttogo era n'ey'oluvanyuma etonya mu ddumbi mu Palestine (Yoweeri 2:23). Omwoyo eyakka ku Pentekote agerageranyizibwa n'enkuba eya ttogo ereetera ensigo okumera era eyawa ekkanisa ento ey'abakristayo obulamu.\n6. OMWOYO OW'ENKUBA EY'OLUVANYUMA\nObunnabbi bwa Bayibuli bututegeeza ku kiseeera ekijja Omwoyo wa Katonda lw'anaafukibwa ng'enkuba ku kkanisa, okuwa amaanyi abantu b'ekkanisa okuba abajulirwa (Yoweeri 2:28,29). Ebyasa bingi biyiseewo era enjiri ey'obulokozi ebunye ekitundu ekisinga obunene eky'ensi. Kino ky'ekiseera eky'enkuba ey'oluvanyuma okwengeza ensigo olw'okukungulwa.\nNg'ebyafaayo by'ensi bigenda bisemberera enkomerero, nga ne Yesu tannaba kudda omulundi ogw'okubiri, Katonda ajja kuteekateeka buli mukkiriza ow'amazima olw'eggulu ng'ayita mu kufuka Omwoyo we n'amaanyi. Gwe kaakano otuukibwako enkuba esooka eyo eteekateeka ekkanisa olw'ekiseera eky'enkuba ey'Omwoyo ey'oluvanyuma. Obulamu bwo bw'obeeramu kaakano bujjudde Omwoyo Omutukuvu? Ng'ojjuzibwa amaanyi ag'Omwoyo, onnokkiriza Katonda ayogereko nawe amawulire ag'okwagala kwe okwekitalo. Era n'ag'okudda kwe amangu?\n7. EMBEERA ETUSAANYIZA OKUFUNA OMWOYO OMUTUKUVU\nKu lunaku olwa Pentekote Omwoyo Omutukuvu yakola ku bantu abo abawulira enjiri n'okwogera ne boogera nti, "Abooluganda tunakola tutya?" (Bikolwa 2:37).\nPetero n'addamu nti; "MWENENYE era BULI OMU KU MMWE ABATIZIBWE mu linnya lya Yesu Kristo, mulyoke musonyiyibwe ebibi byammwe, era MUNAAFUNA EKIRABO YE MWOYO OMUTUKUVU." - Bikolwa 2:38.\nOkwenenya - okukyuka okuva ku makubo ag'obulamu ag'ekibi era n'okudda eri Yesu Kristo y'embeera etusobozesa okufuna ekirabo eky'Omwoyo. Okufuna Omwoyo okutufukibwako tutekwa okusooka byonna okwenenya era n'okuwaayo obulamu bwaffe eri Kristo. Yesu naye kino yakikakasa nti okubeera abamalirivu okumugobeerera era n'okumugondera y'embeera etuweesa ekirabo eky'Omwoyo Omutukuvu (Yokana 14:15-17).\n8. OBULAMU OBUJJUDDE OMWOYO\nNga Yesu tannaba kuva ku nsi kuno, yalagira abagobeerezi be nti;\n"Temuva mu Yerusalemi, wabula mulinde EKIRABO Kitange kye yasuubiza, kubanga Yokana YABATIZA N'AMAZZI, kyokka mmwe mu nnaku ntono MULIBATIZIBWA NA MWOYO MUTUKUVU." - Bikolwa 1:4-5.\nEmirundi n'emirundi ebyawandiikibwa ebitukuvu biraga nti Abakristayo bateekwa "okujjuzibwa Omwoyo Omutukuvu" (Bikolwa 2:4; 4:8; 4:31; 6:3; 6:5; 7:55; 9:17; 13:9; 13:52; 19:6). Omwoyo Omutukuvu afuula obulamu obw'obukristayo obujjuvu era obulungi kubanga obulamu obujjudde Omwoyo buleteebwa Yesu mu ffe.\nNg'annyoonnyola obulamu obw'obukrstayo obujjudde Omwoyo, omutume Paulo yasaba okusaba kuno ku lwa buli muntu akkiriza.\n"Ne mmusaba, ye owekiitibwa ekingi, ABAJJUZE MMWE AMAANYI AGA MWOYO we KRISTO ALYOKE ABEERE MU MITIMA GYAMMWE OLW'OKUKKIRIZA kwe mulina\nKatonda oyo ayinza okukola ebisingira ddala ebyo bye tusaba oba bye tulowwoza OLW'AMAANYI GE AGAKOLERA MU FFE." - Efeso 3:16,17,20.\nOkufaanana nga Frank Morris ng'ali ne'mbwa ye Buddy omukulembeze we omwesigwa, nga tuli n'Omwoyo Omutukuvu mu mitima gyaffe okutukulembera tusobola okukola ekissukiridde ne ku ekyo kye twali tubadde nakyo mu bulamu bwaffe obwayita. Ng'atulina okwegomba okuggya era n'ammanyi amaggya tusobole okugenda mu maaso n'obuvuumu mu kifo ky'okugezako okulwanangana n'ebizibu eby'omu bulamu.\nObulamu buno obujjudde Omwoyo buli lunaku buzzibwa buggya okuyita mu kuyiga Bayibuli awamu n'okusaba. Okusaba kutukuuma nga tutunudde mu buyinza bwe. Bino bimmenyawo ebintu byonna ebitwawula ne Kristo ebyo ebimugaana okutufukako ekirabo kye eky'obwerere eky'Omwoyo. Eno y'engeri gye tukulamu mu by'Omwoyo, nga empisa zaffe embi zijjibwawo mu kifo kyazo ne muddamu empisa ennungi ezijjudde obulamu.\nEkitabo kya Abaruumi essuula 8 kinnyonnyola obulamu obujjudde Omwoyo obusanyusa. Bw'oba osobola kisome era weetegereze emirundi gyonna Paulo gy'ayogera ku Mwoyo nga ge maanyi okwesigamye obulamu obukristayo.\nGwe omaze okuzuula obulamu obw'ekitalo obujjudde Omwoyo? Okiwuulira nti Omwoyo Omutukuvu ali mu bulamu bwo? Owuulira amaanyi ge mu bulamu bwo? Ggulawo obulamu bwo eri amaanyi agasingira ddala obukulu mu nsi yonna - Ye Mwoyo Omutukuvu.


Ebyemizannyo | Dembe FM 90.4 - Part 24\nUganda Cranes yetegekedde\nTiimu ya Uganda cranes yakuzannyamu ogw’omukwano n’abe Rwanda aba amavubi stars mu kwetegekera ekikopo kya CECAFA. Omupiira guno gwakubeera mu kisaawe e Namboole nga 15 omwezi ogujja Uganda cranes yakusooka kukwatagana ne Kenya nga 24 omwezi ogujja\nFerdinand ne Hodgson balondeddwa\nEyali akulira tiimu ya Bungereza Rio Ferdinand n’omutendesi wa tiimu eno Roy Hodgson balondeddwa ku kakiiko akagenda okuzza tiimu y’eggwanga engulu. Okulondebwa kwaabwe kuddiridde okwemulugunya ku kakiiko kano okuba nti kajjuddeko beeru na basajja Ferdinand nga muzibizi mu tiimu ya Man United yakoma okuzannya ogw’ensimbi […]\nEkikopo Kya Eid\nNga abayisiramu bakuza Eid olunaku lw’enkya,wategekeddwaawo ekikopo kya Eid Aduha wakati wa team ya Express ne KCCA FC mu kisaawe e Nakivubo. Nga omupiira ogw’ekikopo tegunazanyibwa, wagenda kusookawo omupiira ga bama Sheik ne ba Haji ku ssaawa munaana. Omugenyi omukulu ye Deputy Mufti, Sheik Mukulu […]\nLiigi y’okubaka eyongezeddwaayo\nLiigi y’eggwanga ey’omuzanyo gw’okubakal nate eyongezeddwaayo okutuuka omwezi ogujja. Oluzanya olw’okubiri olwa League eno lubadde lwakuddamu akawungeezi ka leero mu kisaawe e Namboole wabula club zigaanye okuzanyira e Namboole nga zitegeeza nga bwezitalina busobozi bwa nsimbi kupakira bazannyi kubatwaala Namboole. Kati ko akakiiko akateesi […]\nCranes efunye ekibinja\nCranes eyabazanyi abasambira ewaka eteredwa mukibinja B mukalulu akakwatidwa mukibuga Cairo akawungeezi ka leero. Mukibinja kino mulimu Zimbabwe,Morocco ne Burkina Faso. Empaka ezakamalirizo zakubeera mu South Africa omwezi gwa January omwaka ogujja. Bo abategesi South Africa bali mukibinja A omuli Mali ,Nigeria ne Mozambique. Guno […]\nTeam ye gwanga eya Cranes esitudde emisana ga leero ku nyonyi ya Kenya Airways nabazanyi amakumi 20,okwolekera egwanga lya Botswana. Eno gyebagenda okusamba omupiira ogwomukwano nga tebanagenda Morocco okusamba ne Senegal week ejja. Mu mpaka ez’okusunsulamu abaneetaba mu za World cup ezigenda okubeera e Brazil […]\nEmpaka za kamalirizo eza massaza ez’omwaka guno zikakasidwa nga zakubeerayo nga 5th omwezi ogwekumi,october. Omuwandiisi wakakiiko akateesi teesi kempaka zino Rogers Mulindwa ategezezza nga Ssabassajja Ronald Muwenda Mutebi bwasiimye okuggalawo empaka zino era zigenda kubeera mukisaawe e,Nakivubo. Empaka zino ziri kuluzanya lwa semi finals eziri […]\nAndy Mwesigwa tali bubi\nOmusawo wa tiimu ya Uganda Cranes Ronald Kisolo asambazze ebibade byogerwa nti obulwadde bwa Andy Mwesigwa bwandimulobera okuzanyira ku mutindo ogwabulijjo uganda bwenaba ezanya ne Senegal mwezi ogujja. Kinajjukirwa nti Mwesigwa yafuna obuzibu mu viivi bweyali azanyamu ne banne mu gwanga lya Kazakhstan gy’azanyira era […]\nKiprotich alidde nga mulimi\nEmbeera eyongedde okutereera eri omuddusi Stephen Kiprotich President Museveni amuwadde emmotoka ekika kya Mitsubishi Pajero n’enyumba President era abaddusi bonna abagenda e Moscow mu gya babinyweera nabo abawadde obukadde kkumi buli omu. N’oluguudo olugenda ku kyaalo kiprotich gy’ava lwakukolebwa n’obuyambi okuva mu banka y’ensi yonna. […]\nTiketi za World Cup zitundibwa\nTiketi z’okulaba omupiirta gw’ensi yonna ogugenda okubeera mu Brazil zitandise okutundibwa Abagaala Tiketi zino bagenda ku mukutu gwa FIFa ogwa Internet Abateesiteesi bakukubisa tiketi obukadde busatu mu emitwaalo 30 nga bagerageranyizza ku bantu abasemba okulaba empaka zino mu South Africa mu mwaka gwa 2006 […]


Bukedde Online - Yiga okukola eddagala eritta ebiwuka mu lunaku lumu\nYiga okukola eddagala eritta ebiwuka mu lunaku lumu\nSIROWOOZA nti waliwo omuntu ayinza okwenyigira mu bulimi n’abulwa enva oba emmere mu maka. Kino kikolaa omuntu ne bw’aba abeeraa mu kifo ekifunda k’abe oyo atalina w’alimira wabula ng’asobola okulimiraa mu bikebe.\nMatovu ng'alaga sukumawiiki gw'alima mu luggya.\nAsumpta Matovu omutuuze w’e Nkumba mu ggombolola y’e Katabi-Ntebe mu disitulikiti y’e Wakiso yagambye nti, mulimi alimira mu ngeri ey’okukuuma obutonde, nga yeekolera eddagala ly’afuuyira ku birime n’okubigimusa ng’alikola mu middo egimwetoloodde.\nMatovu agamba nti, yali takimanyi nti omuntu asobola okulima ebintu nga teyeyambisiza ddagala zzungu oba ebigimusa ebizungu okutuusa lwe yafuna omusomo okuva mu Caritas-Kampala ne bamusomesa ku ngeri gy’ayinza okukola ebigimusa n’eddagala ly’ebirime okuva mu muddo.\n“Bwe nayita ne ntandika okulikola, nasooka kuliguzanga balimi bannange ku kyalo naye kati lye nkola nze ndyekozeseza mu nnimiro zange naddala zino eziri wano mu luggya wabula kye nasigaza kwe kusomesa abantu ab’enjawulo okulikola” Matovu bw’agamba.\nAbantu be nsomesa bava mu bitundu eby’enjawulo. Awaka nazimbawo ebibiina mwe nsomezesa abalimi ne mbaggyako ssente entonotono ate abamu ekitongokle kya Caritas nga kikolaganira wamu ne ACSA be babaleeta.\nWeetaaga evvu, lino olipima okusinziira ku nnimiro gy’ogenda okufuuyira, okuhhaanya ebika by’emiddo egy’enjawulo okuli ssere, kawunyira, kafumbe, ebbombo kaamulali, cuucu, kibugga, kamyu n’eirala emikambwe. Muno ogattamu amazzi n’omusulo gw’ensolo oba ogw’abantu (guno gulina okuba nga guwoze).\nEmiddo sooka ogikunye gizaale omubisi, koona kaamulali bw’agonda omuteeke mu mazzi n’oyiwemu evvu ly’olaba nti lya kigero otabule mu mubisi ogwavudde mu middo.\nBw’omaliriza okutabula obulungi osobola okukozesa eddagala eryo okufuuyira oba okwongeramu ku musulo n’ofuuyira.\nBw’oyongeramu omusulo oteekwa okuddamu okulitabula ne linoga bulungi.\nEddagala lino mu buli liita 20 ez’amazzi oteekamu liita ttaano ez’edagala n’ofuyira. Osobola okufuuyira nga weeyambisa ebbomba oba osobola okukwata akeeyeyo ku muntu alina ebirime mu luggya. Likolanga ekigimusa ate ng’ekiseera kye kimu ddagala eritta obuwuka obulumba ebirime.\nOluvannyuma lw’essaawa nga munaana ng’omaze okufuuyira ssinga weetegereza obuwuka obuba bwabaddewo bwonna buba bufu. Ssinga buba busaanyi nga\nbwe bubadde bulya ebirime byo nabwo tebuddamu kubirya.\nOkwanguyirwa okukikola olina okuba n’ebisolo ebiyinza okukuwa obusa okugeza embizzi oba ente. Kuba buno ate bw’obukuhhaanga ne buwola bulungi busobola okukolerawo ekigimusa ky’oteekerawo ku kirime oba okusimbisa ate ne kikola.\nEngeri endala oyinza okusooka okubuterekeko ennaku nga 14. Nga ziweze otabulemu omuddo guli waggulu guvundiremu okumala ennaku 21 onoogenda okubibikkula nga bikoze ekigimusa ekirungi.\nEbirungi ebiri mu ddagala Caritas lye yanjigiriza, kyangu okulikola ate osobola okulikola nga totaddeemu wadde ennusu.\nAdvocacy Coalition for Sustainable Agriculture, P.O.BOX 14125 Kampala, Email: acsa.ug@gmail.com, Info@acsaug.org, www.acsaug.org\nAlina ekibuuzo , genda mu ssimu yo teekamu. OMULIMI, lekawo akabanga sindika ku 6565. oba kuba 0772463220, 0703315757.


Uganda Aids Commission yeyanzizza Ssaabasajja Kabaka ku kulwanyisa siriimu – essuubi lya 2030 lyeyongedde – CBS FM\nUganda Aids Commission yeyanzizza Ssaabasajja Kabaka ku kulwanyisa siriimu – essuubi lya 2030 lyeyongedde\nEmyaka giweze amakumi 40 bukyanga omulwadde asooka azuulibwa mu Uganda, ng’alina obulwadde bwa siriimu.\nOmulwadde eyasooka yazuulibwa mu bitundu bye Kasensero ekiri mu Rakai.\nBingi ebikoleddwa okumanyisa abantu ebikwata ku bulwadde buno, okubwewala,okwekebeza n’okumira eddagala singa ozuulibwa ng’olina akawuka, ate n’okufaayo obutasiiga bagalwa abalala.wamu n’abaana abali mu mbuto zabannyabwe.\nMu kiseera kino gg’esigadde ennaku ntono okutuuka ku misinde gy’amaazalibwa ga Kabaka egy’omwaka guno, egya Kabaka Birthday Run 2022, ekitongole ekya Uganda Aids Commission, kyebazizza Omutanda olw’amaanyi gaatadde mu kulwanyisa akawuka ka mukekenenya.\nGuno omwaka gwa kusatu ng’emisinde gy’amazaalibwa ga Kabaka gitegekebwa ku mulamwa gw’olulwanyisa siriimu\nAba Uganda Aids Commission, bagamba nti Ssaabasajja Kabaka nga tanakwasibwa mumuli gw’okulwanyisa mukenenya mu Africa, obulwadde mu Uganda bwali ku bitundu 7.3%.\nMu mwaka ogwasooka ng’akwasiddwa omumuli bwakka okutuuka ku bitundu 6.2.\nWerutuukidde leero nga bwongedde okukka butuuse ku bitundu 5.4%.\nNnyininsi Sseggwanga azze awa obubaka obwenjawulo mu kulwanyisa mukenenya, naddala okukubiriza abavubuka, abasajja naabalenzi okujjumbira okwekebeza nokumanya bwebayimiridde, kisobozese okulwanyisa obulwadde mu bawala n’abakayala.\nDr. Nelson Musooba, akulira ekitongole ekirwanyisa siriimu mu Uganda ekya Uganda Aids Commission, agamba nti eddoboozi lya Kabaka likoledde ddala kinene, era balina esuubi nti omwaka 2030 wegunaatukira nga babulinnye ku nfeete.\nDr. Musooba era agamba nti enkola ng’emisinde gy’obwakabaka, n’obubaka Kabaka bwabadde atuusa ku bantu bukoze kinene mu kulwanyisa akawuka.\nAkubirizza abavubuka okubeera obulindaala eri obulamu bwabwe, obutamala gegatta na bawala, okwekebeza buli kadde okumanya webayimiridde,okukozesa akapiira, n’okubeera abesigwa eri abagalw babwe.


Bukedde Online - Babakutte ku by'okusaddaaka abantu\nKabaka amaanyi agatadde ku kugoba bwavu\nOwa Cranes ebibye bibi; Best man' we amutu...\nAdded 13th August 2018\nOMULAMBO ogumu gwabadde gwefunyizza nga gulinga ogutudde mu ntaana! Omulambo omulala gwabadde gwesimbye ku ludda olumu olw’entaana nga gwewunzise. Abaakwatiddwa n’emirambo gino mu ssabo lyabwe bwe baabanoonyerezzaako ennyo ne kizuulwa nti ku bantu ababiri abo, baabasuula mu ntaana nga balamu ne babaziika ne bafiiramu.\nEmirambo gyonna awamu gye baabaziikuzza gyabadde etaano, wabula ebiri gyakanze nnyo abanoonyereza ku butemu buno bwe baakizudde nti baaziikibwa balamu. Omu ku baakwatiddwa yategeezezza bambega b’amagye mu kitongole kya Chieftaincy of Military Intelligence (CMI) nti abantu ababiri abaakwatibwa baaziikibwa balamu era baasooka kubakuba kalifoomu ne balyoka babakanyuga mu ntaana, ne baziika.\nEmirambo ena gyabadde mijjuvu, kyokka ogwokutaano baazudde kawanga era amagye nga gali wamu ne poliisi bakyanoonyereza ekiwuduwudu gye kyateekebwa. Emirambo gyonna gyaziikuddwa mu ssabo lya Owen Ssebuyungo Ssonko ku kyalo Kisoga mu ggombolola y’e Ntenjeru e Kayunga.\nSsebuyungo bwe yakwatiddwa yayanguye mangu okulonkoma banne era yeezinze nnyo ku linnya Mohammed Wamala ow’e Nansana. Ssebuyungo yabadde alumiriza nti Wamala yabadde awamba abantu abo n’abattira e Nansana oluvannyuma emirambo n’agissa mu mmotoka n’agitwala e Kayunga ne basiima entaana mu ssabo ne bagiziikamu.\nWadde Ssebuyungo teyayogedde ku bantu ababiri abagambibwa nti baaziikibwa balamu, kyokka omu ku bakongozzi yalumirizza nti abamu baabaziika bakyassa naye nga balina bye babakoze era nga bagonze nnyo, basigaddeko kikuba mukono.\nENGERI GYE BAAZUDDE EMIRAMBO Okukwata abasajja bano kyaddiridde Poliisi y’e Naggalama okufuna abagitemyako nti omuwala Zulaika Mirembe eyabula mu June 2017 baamuttira mu ssabo lya Ssebuyungo.\nMirembe yali akola mu Vision for Africa era muwala wa Harriet Nabitaka e Kyampisi mu Mukono era Mirembe yalina omwana omuto gwe baamulesa. Ssebuyungo yagambye nti Wamala yali aludde ng’amulagira anoonye omuwala ow’oluzaalo olumu amumutwalire bamukoleko emikolo bafune bye beetaaga, nti wabula bwe yamugamba nti ebyo tajja kubisobola, olwo Wamala kwe kumugumya ng’amugamba nti; “Olaba tutta bantu ne tubaggyamu emitima ne tugirya, naye ate okufuna obufunyi omuwala eyazaalako?” Omu ku baserikale e Naggalama yategeezezza Bukedde nti, oluvannyuma lw’okuzuula nti ebintu byonoonese, Wamala yeesitula n’agenda ku kitebe ky’ekitongole ky’amagye ekikessi (CMI) nga yeefudde ayagala okubawa amawulire ku Ssebuyungo era n’ategeeza bambega b’amagye nti azudde waliwo omusamize abadde atta abantu y'e Ssebuyungo e Kayunga.\nKigambibwa nti ne CMI yasitukiramu okuyamba ku poliisi y’e Naggalama nga Wamala bamweyambisa ng’omujulizi abawa amawulire ku mutemu.\nSsebuyungo ye yasoose okukwatibwa. Abakongozzi ba Ssebuyungo babiri; Fred Kizza Ssemanda ne Junior Kibuuka nabo poliisi yabakutte wabula mu kukola siteetimenti, baalumiriza Wamala nti naye mu by’okutta abantu abirimu.\nKu Lwomukaaga, baakutte Ssebuyungo n’abakongozzi be ababiri ne baaza amasabo Wamala gonna. Ssebuyungo yabakulembeddemu ng’abalaga buli ntaana we baaziika abantu. Ku mirambo etaano gye baggyeeyo kuliko gumu ogulabika nga gwa mukazi ate emirala ena giriko obubonero obulaga nti gya basajja. Ku mulambo gw’omukazi kwabaddeko essweeta ey’ekikyala.\nEmirambo gino gyabadde tegikyategeerekeka kubanga gimaze ebbanga nga giziikibwa era kigambibwa nti ogwasembyeyo baaguziise ku ntandikwa ya mwaka guno. Bwe baamaze okuziikula emirambo ne gitwalibwa e Wandegeya mu Government Analytical Laboratories okwekebejjebwa, aba CMI baakubidde Wamala ne bamuyita nga bamugambye nti balina bye baagala abongere ku bujulizi bwe yawa ku Ssebuyungo era olwatuuseeyo ne bamukwata ne bamutwala ku poliisi ya Jinja Road we baamuggye ekiro ky’Olwomukaaga okumutwala e Naggalama. Mu kiseera kino, emirambo gyazziddwa e Mulago.\nOmwogezi wa poliisi mu Kampala n’emiriraano Lucas Owoyesigyire yategeezezza nti, abantu be baakutte baabagguddeko emisango gy’obutemu egiri ku fayiro CRB 225/2018.\nEBIZUUSE KU BASAJJA ABABIRI BE BALUMIRIZA\nWamala 35, ow’e Nansana ne Ssebuyungo Ssonko ow’e Kayunga be batunuulidde ng’emitwe emikulu mu butemu buno. Wamala yawasa bannyina ba Ssebuyungo babiri era amuyita “muko”. Wamala musawo wa kinnansi era yasooka kusawulira Kangulumira mu Kayunga, wabula mu 2013 n’asenguka n’adda e Nansana – Gganda mu Nassere Zooni w’abadde asawulira okumala emyaka etaano Wamala ye yatendeka Ssebuyungo obusawo bw’ekinnansi era ne bakwataganira wamu okufuna ekifo e Kisoga we baateeka essabo era wano we baazudde emirambo.\nWamala ng'olumu yeeyita Bob era aba poliisi baamukwatako omwaka oguwedde oluvannyuma lw’okutwala omuntu ku lusozi e Mityana nti agenze kumwambulula, wabula n’amunyaga n’amutunza n’ebibye byonna. Oluvannyuma yayimbulwa n’addamu okukola obusawo bw’ekinnansi.\nAbadde yeeyogerako ng’omuwandiisi w’ekibiina ekigatta abasawo b’ekinnansi ekya Uganda n’Eddagala n’Obuwangwa Bwaffe mu disitulikiti y’e Wakiso. Ssebuyungo naye babadde bamwemulugunyaako okuviira ddala mu famire era kigambibwa nti ne nnyina Nansubuga babadde tebakwatagana olw’ebikolwa maama bye yalaba nga tebisaana.\nAkulira abasawo b’ekinnannsi e Kayunga, Njuki Zikusooka yagambye nti bamaze ebbanga nga bagezaako Fred Kizza Junior Kibuuka okukwata Ssebuyungo naye nga balemesebwa.\nBwe baatuusiddwa ku poliisi e Naggalama, buli omu yalumirizza munne nti ye mutemu. Bambega banoonyereza ku Wamala okuzuula oba alina akakwate ku kutemula abakazi okwakolebwa ennyo e Nansana omwaka oguwedde.\nSsebuyungo yalumirizza Wamala nti ye yatta omuwala Mirembe. “Wamala yasooka kunsaba mukwanire omuwala oyo era olunaku lwe yamutta, yasula naye mu ssabo oluvannyuma n’amutta nga busaasaana era omulambo n’aguziika mu ssabo lyange” Ssebuyungo bwe yalumirizza.\nWabula ne Wamala yakitadde ku Ssebuyungo nti ye mutemu era n’oku-kwatira emirambo mu ssabo lye bujulizi obumala okulaga nti ye mutemu. Yattottodde nti, Omukadde Nansubuga (maama wa Ssebuyungo) ye yasooka okwemulugunya nti Ssebuyungo yali ayingiddemu emize gy’okusaddaaka.\nWamala agamba nti, yeesitula n’agenda mu kyalo e Kayunga bakwate Ssebuyungo era n’atuuka ne ku LC naateekayo ebbaluwa kyokka yeewunya okuba nga ate eyabadde yeewaddeyo okuyamba aboobuyinza okukwata omutemu ate naye bamutaddeko obutemu.\nTaata wa Mohammad Kirumira akonkomalidde ku kkooti\nOmuyimbi wa Bobi Wine asimattuse okusibwa


Bukedde Online - ‘Nabbi’ akozesa ekibajje okubba abantu bamukutte\nUganda ekubye Malawi 2-0 n'ewaga\nEngeri okwanjula kwa Hamza gye kwagasse ekika kya Rema\nRema annyonnyodde by'ayiseemu ng'anoonya ab'ekika kye\nRema yasoose kukolebwako mikolo gya buwangwa okwanjula Hamza...\n‘Nabbi’ akozesa ekibajje okubba abantu bamukutte\nMR Economy atuukirizza obweyamo bwe ku Uganda...\nOmugagga Kakumba ali ku gwa kufera kawumbi...\nPOLIISI y’e Wakiso ekutte Nabbi omufere e Nansana ng’atunda ettaka n’emmotoka ng’abadde afera abantu nga yeeyita ‘Nabbi John Agaba Obugagga’. Esau Musinguzi omutuuze w’e Naluvule mu Wakiso ye dayirekita wa kkampuni etunda ettaka eya M.E. Genuine Properties esangibwa e Nansana ku Masitoowa.\nYakwatiddwa n’aggalirwa ku poliisi y’ekitebe kya disitulikiti y’e Wakiso ng’okunoonyereza ku musango ogumuvunaanibwa bwe kugenda mu maaso.\nOkukwatibwa kwe kyaddiridde nansi Alice Bigaruraho omutuuze w’e Kakiri okumuloopa ku poliisi nga bwe yamunyagako ssente 440,000/- ng’amusuubizza okumuwa obugagga.\nBigaruraho agamba nti, Esau Musinguzi yasooka kumuwulira mu August nga yeeranga ku leediyo ya FM esangibwa e Nabweru ng’ayita abantu abaagala obugagga okumutuukirira nga bamukubira ku ssimu ze naye Bigaruraho kye yakola.\nAgamba nti yakubira Musinguzi n’amulagira agende e Nansana bw’atuukayo amukubire essimu. Bwe yatuuka e Nansana n’amulagira alinnye mmotoka ezidda e Wakiso aviiremu e Naluvule atuuke w’akolera. “Bwe natuuka mu kikomera Nabbi John w’akolera nasangayo amayumba amalungi agapangisibwa kyokka nga ye enju gy’akoleramu yeetongodde ku ndala ate nga mu luggya lwayo mulimu emmotoka ez’ebbeeyi okuli Mark X , UAZ 017C, Lexus UAY 152F ne Land Cruiser TX ekyankakasa nti alabika Nabbi ddala agaba obugagga”, Bigaruraho bwe yategeezezza.\nYayongeddeko nti bwe yayingira munda yasanga Musinguzi atudde ku mukeeka n’amulagira okusooka okusasula 90,000/- okutandika okumukolako.\nMu ddiiro w’akolera yasangawo ekibajje ky’akasajja akakadde nga kakutte effumu n’engabo n’akabookisi akalimu ekkanzu gy’akuwa n’oyambalamu okufuna emikisa bw’oba omaze okumuwa ensimbi z’aba akusalidde.\nBigaruraho agamba nti, Musinguzi yamulagira okwongera okusasula 350,000/- ku lunaku lwe yamuwa okuddayo omusambwa gw’ekibajje gusobole okumuwa obugagga. “Bwe naddayo ne nsasula ssente 350,000/- n’annyambaza ekkanzu n’andaga bookisi eyali ejjudde ssente okuli obupapula obwa 50,000/- ne 20,000/- n’antegeeza nti omusambwa gumpadde obukadde bw’ensimbi 100 ne nsanyuka nnyo nga bwe hhamba nti mponye obwavu obunnumidde ebbanga”, Bigaruraho bwe yategeezezza.\nWabula bwe yatuuka okwagala okutwala ssente zino Musinguzi n’amutegeeza nti bw’aba ayagala okutwala ssente alina okusooka okumwongera ssente endala 300,000/- ekintu ekyamutabudde n’akizuula nti bamubbye.\nYaddukidde ku poliisi y’e Wakiso n’aloopa Musinguzi era ku Lwokutaano abaserikale ba poliisi abaabadde mu ngoye ezaabulijjo baazinze ekikomera Musinguzi mw’akolera era bwe yategedde ne yeesibira mu nnyumba okumala essaawa eziwerako okutuusa mukwano gwe eyategeerekeseeko erya Sadaati lwe yazze n’alyoka aggulawo ne yeefubitika mu emu ku mmotoka ekika kya Mark X avuge abaserikale ne bamutegeeza nti omukwate tayinza kubawa biragiro na kubavuga.\nPoliisi ng’eyambibwako ssentebe w’ekyalo Naluvule Mulindwa baalagidde Musinguzi okuggulawo enju ye bagyaze era baggyeemu ekibajje ky’omusajja omuzeeyi akutte effumu n’engabo, ensimbi enkalu 12,585,000/-, ekkanzu gy’abadde ayambaza abantu b’akolako, ddoola enfu ne satifikeeti ezimwogerako ng’omusawo w’ekinnansi.\nAba NRM temunnwanyisa - Kusasira\nObunkenke nga Hamza ayambaza Rema empeta\nNabbi bamunyize n’azzaayo ze yabbye\nEngeri abanoonyi b’obubudamu gye balanda ng’olumbugu mu Kampala\nPalamenti eyingidde mu by’abanene ababbira mu Poliisi\nUganda ekubye Malawi 2-0 n'ewaga...\nMU Mupiira, waliwo enjogera egamba nti tewali buwanguzi bubi, wabula waliwo bw’otuuka ekiseera ng’olina okutunuulira...\nEngeri okwanjula kwa Hamza gye...\nEbika bibiri eky’Endiga n’Ekyolugave Rema mw’azaalwa byali tebimanyiganye era nga tebasisinkanangako.\nRema annyonnyodde by'ayiseemu ng'anoonya...\nRema yabattottolera obuzibu bwe yayitamu ng’anoonya ekika kye. Nti olumu Rema yasisinkana Ssenga we Nabatanzi ku...\nRema yasoose kukolebwako mikolo...\nE Kyengera mu wiiki eddirira emikolo, Rema yasoose kukolebwako mikolo gya buwangwa okwanjula Hamza, Rema yali ne...\nEmbaga ya Rema eriko ebibuuza\nKirumira yagasseeko nti ennaku z’omwezi baakuzitegeeza abantu mu kiseera ekituufu; n’annyonnyola nti enteekateeka...


Bukedde Online - USPA eronze ttiimu ya Rugby ku ky'omuzannyi w'omwezi\nUganda eri mu nsiike ne Burundi mu za CECAFA...\nCranes eremaganye ne Burundi omutendesi n'anenya...\nBannamawulire abawandiika ag’emizannyo mu kibiina nya Uganda Sports Press Association (USPA) balonze ttiimu ya Black Pirates eya Rugby ku buzannyi bwa November.\nPirates emezze omuvuzi wa mmotoka z’empaka Christalis Fitidis ku bubonero 240 – 220 nga bibadde mu lutuula lwabwe olwa buli mwezi olwa Nile Special – USPA Monthly meeting ku Imperial Royale mu Kampala.\nBlack Pirates esiimiddwa okusutukira mu kikopo kya Uganda Cup ng’etenderezeddwa olw’okumegga bakirimaanyi b’eggwanga mu muzannyo guno era abasinza abazannyi ku ttiimu y’eggwanga eya Hima Cement Heathens.\nMu kulonda kuno, omuzannyi omuziimbi w’emifumbi Isaac Mubikirwa akutte kyakusatu ku bobonero 215 ate ttiimu ya University eya Uganda Marty’s University n’esiimibwa okuwangula ekikopo kya Nile Special mu mipiira gya Yunivesite.\nPulezidenti wa USPA Sabiiti Muwanga akubirizza bannamawulire bulijjo okulinnyisa omudingo nga bawandiiika ebituufu ate bakole n’okunoonyereza.\nAbalabudde ku kukozesa obubi emikutu gya yintaneti nga bawanyisiganya ebigambo ebikontana n’anaddukanya emizannyo.\nAbakubirizza n’okujjumbira entuula za USPA n’asuubiza nga USPA bw’etegese n’okusiima bannamawulire abasinze okukola obulungi omwaka guno nga bateekawo ebirabo bya USPA Sports Journalist Awards.


Obulamu obw'Enjawulo (Biodiversity) - Wikipedia\nGakuweebwa Muwanga !! Kino ky' ekibalo Katonda kye yateekawo okusobozesa obulamu ku nkulungo y’Ensi yaffe.Okusooka obulamu bwetaaga bino wansi:\n(i)\tEkitangaala eky’ekigero\n(ii)\tObulamu obw’enjawulo(Biodiversity)\n(iii)\tNabuzimbe eya Kaboni n’ebbugumu ery’ekigero\n(v)\tEbirungo by’emikka ebikola empewo ey’obulamu\nOkukuuma obuwangaaliro bwaffe n’olwekyo kiba kitwetaagisa okukuuma omutindo gw’obutonde ogwa bino wansi:\n(a)\tEbiramu eby’enjawulo ebiri ku Nsi, ebimera, ensolo, n’obulamu obusirikitu obusinga obungi.\n(b)\tKaboni n’ekigero ky’ebbugumu ekyetaagisa ku Nsi.\n(c)\tAmazzi agali ku Nsi\n(d)\tEmpewo esangibwa mu Nampewo ku Nsi.\nEkiwangaaliro mulamwa gwe Mulamwa Muwanga gwe yazimbye okuva mu bigambo by’Oluganda “obutonde bw’Ensi mwe tuwangaalira”. Abamu mujja kulowooza nti netumiikiriza okuzimba emiramwa gye tulina mu luganda naye ekituufu kiri nti nze nga omunoonyereza bwe nzuula obwetaavu obw’okukola ennongoosereza mu bigambo bye tukozesa sisobola kukikwatibwa nsonyi wabula ngenda mu maaso butereevu n’enkola ennongoosereza.\nMu lulimi lwonna omulamwa ogujjibwayo ekigambo ekimu guba mwangu okutegeera , okujjukira n’okunnyonnyola okusinga ogwo ogujjibwayo ebigambo ebibiri oba okusingawo. Tubadde tukozesa ebigambo “obutonde bw’ensi”(nature of the earth) okuvvuunula “environment”. Obuzibo bubadde bujja nga twetaaga okuvvuunula:\n•\tObuwangaaliro bw'Obutonde (the “natural” environment )\nTekikola makulu kugamba nti “obutonde bw’ensi obw’obutonde”(the natural environment) kubanga environment kiraga mbeera eyinza okuba ey’obonde oba etali ya butonde.\nOkuddira ebigambo “obnutonde bw’ensi mwe tuwangaalira” n’embijjamu omulamwa gw’obuwangaaliro kigenderedde kujjawo kubuzaabuzibwa okwo era kati osobola okuvvuunula “the natural environment ” butereevu n’akagambululo “obuwangaaliro bw’obutonde”.\nKigonze nnyo , kati mu kifo ky’okugamba obutonde bw’Ensi okozesa kigambo kimu “obuwangaaliro” era n’okinnyonnyola ensibuko y’akyo nga ekiva mu bigambo by’oluganda “obutonde bw’ensi mwe tuwangaalira.\nBino bigyidwa ku "https://lg.wikipedia.org/w/index.php?title=Obulamu_obw%27Enjawulo_(Biodiversity)&oldid=22061"\nLast edited on 30 Gusooka 2017, at 09:55\nLuno olupapula lwasemba okukyusibwamu ku 09:55, 30 Gusooka 2017.


Sekazzi - Wikipedia\nSekazzi amanyibbwa mu kikugu nga Citrullus lanatus. Ekimela kino kisibukila mu bitundu bya omukalwe mu bitundu bya Afrika ebya ebbugumu naddala mu bukiikaddyo bwa Omuyabwe (Equator). Ekimela kino kisobola okukulila mu ddungu ku mazzi agabeela wansi ela ne ekibala kyennyini kikola nga ensulo ya amazzi abantu ge banywa. Amakungula mu nsi yonna gawela ttani obukadde 8 nga buggibwa mu ekteya (hectare) obukadde nga 3. Ekimela kyagala nnyo obudde bwa ebbugumu ela obwa omukalwe, k.k. obubugume bwa buli lunaku obuli wakati wa 22 ne 30°C. Obubugume obwa wansi zeetaaga obuwela 18°C ate ne obwa waggulu bwa 35°C. Obubugume bwa omu ttaka bweetaaga ne buba mu kigelo kya 20 ne 35°C. Sekazzi ezikulila mu bbugumu ne omukalwe ziba ne ekiwoomeleze ekiweza ebinnakikumi 11 bwe ozigelanya ne zinnaazo ezibalila mu bunnyogovu eziba ne ebinnakikumi 8. Sekazzi zikulila wakati wa ennaku 75 ne 110 mpozzi okusinziila ku mudde (mbeela ya obudde). Sekazzi zeetaaga ettaka eggimu eliyiikayiika ne obulunge bwa obugimu (pH) obuli wakati wa 5.8 ne 7.2. Bwe ozilima mu ttaka elitali limulungufu zikula mpola ate nazo zennyini zibaako enjatika. Okuzibaza mu bungi ettaka lyetaaga okugimusibwa ne kilo wakati wa 80 ne 100 eza Omuginnyimusa (Nitrogen) mu buli ekteya, Phosphates wakati wa 25 ne 60 buli hectare ate ne Potassium wakati wa 35 ne 80 buli ekteya. Sekazzi kilime ekinyuma okulima, ekikula amangu ate nga kiwoomu. Ensigo za sekazzi zigule mu matundilo ga ebilime ageesigika.\nENNIMA YA SEKAZZI Okulima sekazzi ne akunyumila gezaako okugobelela emitendela gino bulungi.\nOmutendela 1 Londa ekifo ekyetadde we onoolima sekazzi. Sekazzi zaagala nnyo aweetadde ate ne enjuba.\nOmutendela 2 Tegeka ennimilo. Sekazzi empoomu zaagala nnyo ettaka eggimu. Ettaka lisinsimule okoolemu omuddo gwonna ela oguziike mu ttaka. Ettaka lyo lisseemu nnakavundila oba ebigimusa nga DAP.\nOmutendela 3 Oyinza okukozesa ennimyo (trakita) oba enkumbi. Oyinza okukola ebituuti kubanga Sekazzi zaagala nnyo awagulumivu naddala ennimilo bwe eba awaseeteevu. Kola ekituuti ekigumu obulungi ekitumbidde fuuti nga emu ate nga obugazi kisingako ku fuuti bbili. Okuva ku kinnya ekimu okutuuka ku kilala buukawo fuuti 5 – 6 kubanga zaagala nnyo okweegazaanya. Ekituuti kiyamba emilandila okweegazaanyiza mu ttaka eggonvu ne okukula obulungi, ne okuganya omulamya (oxygen) mu milandila ne obutobu obususse okukenenuka. Nate kiyamba ne okukuumila amazzi mu ttaka.\nOmutendela 4 Oyinza okusimba ne osibusiza ensigo za sekazzi 3 – 5 mu kinnya nga zeesudde. Ziziike mu ttaka nga ekitundu kya inci. Singa ensigo ezimeze zisoba mu ze oyagala, enjabayaba zisalemu nga okozesa ekisaliziso. Tokuula, kubanga okugikuula kujja kutuusa obulabe ku milandila gya eli esigaddewo.\nOmutendela 5 Ekiseela bwe kitaba kya nkuba yiililila amazzi ku nsigo ze osimbye, naye ekituuti tokitobya.\nOmutendela 6 Ssa ebigimusa ku kituuti oba okwetoolooza ekinnya, wabula endokwa tozibikka.\nENDABILILA YA SEKAZZI Sekazzi zibalila nnyo mu bitundu ebilimu ebbugumu ela zeetaaga ekiseela kiwanvuko. Waliwo ne ebika ebibalila mu bitundu bya obunnyogovu. Awo nno londoba bulungi ekika ekibalila mu mbeela za ekitundu gye ogenda okusiga sekazzi. Sekazzi zeetaaga okulabililwa ennyo bwe oba oyagala zikubalile bulungi.\nOmutendela 1 Mu bitundu ebya ebbugumu, ensigo zisimbe buteleevu ku bituuti oba mu binnya. Mu bitundu bya obunnyogovu, sooka osimbe ensigo mu mmelezo. Ela gela bulungi ekiseela olume olukwafu nga teluubeeyo ela ne ettaka nga libugumyeemu. Weegendeleze nnyo nga osimbuliza endokwa. Zipimile ekiseela ekimala (ensanve 2 ku 3) kubanga ziyinza okukufa. Bwe osalawo okuzisimba mu mmelezo kilyose ozimeleze mu busawo oyanguyilwe okuzisimbuliza nga tezikosebbwa.\nOmutendela 2 Bikka okweetoolooza endokwa ettaka eggimu obulungi ela likuumilemu amazzi agamala. Okubikka kuziyiza omuddo ate mu bitundu bya obunnyogovu kuyamba ne okukuumila ebbugumu mu ttaka. Okubikka kuno kusaana kube kwa nnakavundila oba oluveela oluddugavu olwakolebwa okubikka ennimilo.\nOmutendela 3 Koola sekazzi ne akakumbi akatono, nga weegedeleza obutaziseeseetula milandila gyaazo. Omuddo gukuule bukuuzi olwa obutakosa ndokwa. Okyayinza okwambala enkampa. Weetaaga okukoola lunye, kumpi buli lunaku. Sekazzi zo tezijja kukula bulungi bwe zinaabeela zivuganya ne omuddo ku bigimusa ne ebyeetaago ebilala.\nOmutendela 4 Sekazzi ziwe amazzi agazimala so tosukkiliza. Sekazzi zeetaaga amazzi agamala okubala obulungi, kyokka zifa bwe gayitilila. Sekazzi zo zeetaaga amazzi agaweza liita 1.5 buli lunaku okumala emmaku nga 60. Omutendela 5 Kungula sekazzi ekkoola ekililaanye ekinogolelwa bwe kikala. Mu kiseela kya amakungula ekibala kiba kidoodooma ne oluusi entobo nga eyeluukilidde.\nENSALILA YA SEKAZZI\nOmutendela 1 Weetegeleze sekazzi zo olabe bwe zili. Zuula enduli lukulwe eya buli kimela. Enduli lukulwe eno ebaako amatabi 3 oba 4 agalanze ku njuyi zonna.\nOmutendela 2 Enduli lukulwe laba nga tekoonwaako. Nate taliza ettabi oba amatabi abili agasooka ku buli nduli lukulwe.\nOmutendela 3\tObutabi bwonna obulabika nga bunafu oba nga tebusanyusa busaleko nga weeyambisa ekisaziso ekya obwogi. Obutabi obwo tebumulisa ela tebuyinza kubala. Olwa okuba nga sekazzi zinywa nnyo, ebibala ebibili oba ebisatu ebili ku mbowabowa ebbili oba essatu eza amaanyi bye bisobola okukula obulungi. Weegendeleze nnyo obutasala lubowabobowa luliko sekazzi.\nOmutendela 4 Lambulilila lunye sekazzi zo ela amatabi agalabika obubi oba amalwadde ogasaleko. Amatabi ge osazeeko gasuule wala oba gookye olwa okuziyiza endwadde. Gezaako okwenkanyankanya ebilyo ne ebibala bya oku sekazzi.\nFaayo nnyo ku bino:\n1.\tSooka okebeze ettaka kwe ogenda okusimba sekazzi. Londa ebifo bina oba bitaano okubuna ennimilo yo ogende nga otema enkumbi, ofune ettaka ly’okugnulu ne eliddako olitabike bulungi. Weza kilo 0.5 olitwale e Kawanda oba awalala wonna we bakebelela ettaka obulungi. Sekazzi zeetaaga ettaka elilimu nitrates, phosphates ne potassium ebimalila ddala.\n2.\tBwe otuuka okusimba pima bulungi ekiseela kye osobola okulabililamu sekazzi. Bwe oba osobola okufukilila ekyo kilungi ddala. Bwe oba toosobole kufukilila pima bulungi ebiseela bya enkuba eneekumala okumala emyezi 2 (ennaku 60).\n3.\tGenda mu matundilo ga ensigo za ebilime, ogule ensigo ennungi. Oyinza okugula Sugar Baby, Victoria Sugar Baby, Hollande, ne ensigo endala ezibalila mu kitundu kyo.\n4.\tMu kafo oba mu kinnya mwe ogenda okusimba sekazzi, gimusaawo bulungi ne obusa bwa ente, oba obwa embizzi oba obwa embuzi, kalimbwe wa enkoko ate bwe oba osobodde ne DAP, kubanga zaagala nnyo obugimu obumala obulungi.\n5.\tBwe osimba mu mmelezo gisiteko akatandaalo ela okabikkeko ebisubi. Amazzi gafukililenga ku bisubi ne oluvannyuma go gakke ku ndokwa awatali kuzikosa. Oluvannyuma lwa ennaku nga 10 yaluulako ebisubi kyokka osigale nga ozifukilila. Kino kiziyamba okufuna omusana obulungi.\n6.\tSekazzi ziyigganyizibwa nnyo obuwuka kubanga enduli yaako ewoomelela. Amangu ddala nga kaleese obukoola bubili fuuyilako eddagala nga Tafgor, eliwunya kyokka nga si lya bulabe nnyo eli obulamu bwa omuntu. Bwe oba ne nnakavumdila akolebwa mu musulo gwe oba weeyambisa kubanga ye akila.\n7.\tBwe otuuka okusimbuliza ekinnya kigimuse bulungi.\n8.\tBwe oba wasimba buteleevu nga tosimbulizza, yisaawo ensanve (wiiki) nga 3 osseeko NPK 23230 oba 24240 oba 25250 ekimela kibe kigimu. Nate bwe wayitawo ensanve (wiiki) 2, ssaako CAN ekimela kibe ne omunnyo ogugumya ekilime ne ekibala. Nate oluvannyuma lwa ensanve 2 ssaako NPK 171717 olwa okumulisa obulungi ne okutonda ebibala ebinyuvu. Mu buli kinnya ssaamu ebijiiko bisatu bisatu ku buli kigimusa.\n9.\tFuuyila lunye ne ebittabuwuka. Oyinza okweyambisa abalimi ba ennyaanya nnakavundila gwe beeyambisa oba eddagala lye beeyambisa olwa okuziyiza obuwuka okuyingila mu kimuli okutaataaganya eŋŋimusa ya ebibala.\n10.\tOkwetooloola ennimi simbako kasooli asobole okusikiliza enjuki okujja mu nnimilo yo. Osobola ne okussaako olubugilizo lwa obutungulu olwa okutangila obuwuka okulumba ennimilo yo.\n11.\tWeewale nnyo abantu okusaatuukila mu nnimilo yo kubanga embowa za sekazzi ŋŋonvu nnyo ela zikutuka mangu.\n12.\tEnnimilo yo gilambule lunye okukenga obuwuka obugilumbye ne okubutta amangu ddala. Sekazzi atawaanyizibwa nnyo kalalankoma. Twetaaga okufuna eddagala okuva mu balimi bannaffe aba e Kenya tubafuneko eddagala lye bakozesa okumutta.\n13.\tOsobola ne okweyambisa ebiwanilizi ebilala ebya ekika kya folia, nga SUPER GRO okwongela ku mutindo gwa ebibala byo.\n14.\tSekazzi bwe zissaako weetaaga okuzikyusiliza zibe ne langi ye emu wonna ate ne okuzitaasa okunyigibwa ebintu ebikaluba. Bino byonoona ekikula kyayo ne obulungi bwayo.\n15.\tTufubenga okwettanila emisomo egitubangula mu bya obulimi, tulongoose omulimu gwaffe.\nEbyo bwe obikugukamu, mu ika emu osobola okusimbamu ebinnya nga 1200 ne okusukkawo. Singa buli kinnya otalizaamu ebikolo bisatu ate buli kikolo ne okilekela embowa 2. Ojja kufuna sekazzi 7200 k.k. (2x3x1200). Singa sekazzi ennene ogisuubuza 2000, olwo oba oyolekedde okukungula wakati wa obukadde 10 ne 14 mu myezi 3. MAAMA NNYABO! TUNYUMILWE OBULIMI!\nBino bigyidwa ku "https://lg.wikipedia.org/w/index.php?title=Sekazzi&oldid=17033"\nLuno olupapula lwasemba okukyusibwamu ku 12:36, 14 Gwakkumi 2014.


Bukedde Online - Gavt. ejulidde ku tteeka ly'ebisiyaga\nGavt. ejulidde ku tteeka ly'ebisiyaga\nAkwatiddwa lubona ng'amenya ekibanda ky'ensimbi\nPoliisi yezoobye ne bamalaaya mu Kisenyi: ...\nGAVUMENTI ewakkanyizza eby’okusazaamu etteka ly’ebisiyaga n'ejulira mu kkooti y'oku ntikko.\nMunnamateeka okuva mu ofiisi ya ssabawolereza wa Gavumenti, Elisha Bafirawala y'ataddeyo empapula eziraga nga Gavumenti bw'etali nsanyufu n'ensala yabalamuzi ba kkooti ya ssemateeka nga kati balinda kisembayo okuva mu kkooti esukkulumu.\nAbalamuzi ba kkooti ya ssemateeka nga bakulembeddwaamu Steven Kavuma, Augustine Nshimye, Remmy Kasule, Solome Bbosa ne Lillian Tibatemwa baasazaamu etteka ly’ebisiyaga nga bagamba tekimanyikiddwa oba nga omuwendo gw’ababaka abalina okulonda nga etteeka liyisibwa gwawera.\nAbalamuzi baanenya sipiika wa Palamenti Rebecca Kadaga obutafaayo Kattikiro wa Uganda Amama Mbabazi bwe yamusaba asooke yeekenneenye oba omuwendo gw'ababaka guwera kimu kyakusatu kyokka n'akibuusa amaaso n'asalawo kugenda mu maaso okuyisa etteeka lino.\nBafirawala agamba nti etteeka lyayisibwa mu butuufu era Gavumenti eyagala kkooti ensukkulumu esazeemu n’ekiragiro eky’okusasula bannamateeka 10 abaaleeta omusango guno mu kkooti.\nPulezidenti Museveni nga 24 February 2014 yayolesa obuvumu obw'ekitalo mu kulwanyisa obuseegu obukulaakulanyizibwa agamu ku mawanga g'Abazungu mu nsi ezikyakula n'assa omukono ku tteeka erirwanyisa obuli bw'ebisiyaga mu Uganda.\nKkooti ya ssemateeka esazizzaamu etteeka ly'ebisiyaga\nEtteeka liirino mu bujjuvu:\nGavt. ejulidde ku ky''okusazaamu etteeka ly''ebisiyaga\nAba IPC balwanidde mu lukungâ€™aana


Bukedde Online - Basuubizza amalwaliro ag’omulembe\nHalimah Namakula ayingiddewo okuva mu America yesunga mukolo...\nMbappe yandiryawo Neymar ng’omuzannyi asinga ebbeeyi mu nsi yonna...\nMaama afudde n’abaana be\nBasuubizza amalwaliro ag’omulembe\nAbagenda okuwozesa Kayihura bamaze okukuba...\nAtuze omwana wa mwannyina lwa kumukaabira...\nPulezidenti Museveni ng’abuuza ku Brenda Mbathi ne pulezidenti w’ekitongole, Kieran Murphy abaamusisinkanye e Ntebe.\nPULEZIDENTI Yoweri Museveni asabye ab’ekitongole kya General Electric Healthcare okumaliriza mu bwangu ne minisitule y’ebyobulamu n’ey’ebyensimbi, okuteekateeka enkulaakulana mu byenfuna okutuusa amalwaliro ag’omulembe mu Uganda.\nPulezidenti yabadde asisinkanye abakungu okuva mu kitongole kino okwabadde Farid Fezoua (akikulira mu Afrika), Andrew Waititu (akikulira mu mawanga g’obuvanjuba bw’Afrika), Dr. Henry Mwebesa atwala eby’obujjanjabi mu minisitule y’ebyobulamu mu Uganda n’abalala nga baakulembeddwa pulezidenti w’ekitongole kino, Kieran Murphy mu nsi yonna mu maka g’Obwapulezidenti e Ntebe mu pulojekiti y’okuzimba amalwaliro ag’omulembe n’ebikozesebwa mu kujjanjaba.\nPulojekiti eno bw’eneggwa, esuubirwa okuyamba okutuusa obujjanjabi obw’omulembe eri Bannayuganda n’okukendeeza okutwala abalwadde mu Buyindi n’amawanga amalala okufuna obujjanjabi bw’omulembe.\nGye buvuddeko, Gavumenti ya Uganda yalangirira nga bwe yali egenda okutondawo omukago n’ekitongole kino mu kaweefube w’okukulaakulanya n’okutuusa ebyobulamu n’amalwaliro ga Uganda ku mutindo gw’ensi yonna okuyita mu kufuna ebikozesebwa eby’omulembe, okutendeka abasawo, okulongoosa n’okuddaabiriza ebyuma n’okussaamu ssente enkalu nga kino Pulezidenti yakikolera ku mukutu gwe ogwa twitter.\nPulezidenti yawandiika ng’agamba nti; “Ku nsonga y’okussa ebikozesebwa mu malwaliro, Gavumenti egenda kutondawo enkolagana n’ekitongole kya General Electric okuva mu Amerika gye tukolagana nayo mu by’amafuta mu kiseera kino.\nEkitongole era kikola ebikozesebwa mu bujjanjabi era kigenda kutuwa ebintu bino ku bbeeyi ya wansi”. Kieran Murphy ku lw’ekitongole kya General Electric, yagambye nti bagenda kukolagana bulungi ne Gavumenti ya Uganda okukakasa nga batuusa empeereza z’obujjanjabi eziri ku mutindo gw’ensi yonna eri Bannayuganda okuyita mu kuwa amalwaliro ebikozesebwa eby’omulembe n’okubikanika era n’akakasa nti enkolagana eno yaakumala akaseera akawera.\nHalimah Namakula ayingiddewo okuva mu America yesunga mukolo gwa Rema\nMbappe yandiryawo Neymar ng’omuzannyi asinga ebbeeyi mu nsi yonna\nBasuubizza okuzimba amalwaliro ag’omulembe\nHalimah Namakula ayingiddewo okuva...\nMbappe yandiryawo Neymar ng’omuzannyi...\nKYLIAN Mbappe yandiryawo Neymar ng’omuzannyi asinga ebbeeyi mu nsi yonna.


Bukedde Online - Engeri aba FBI gye beetooloola Kale Kayihura\nEngeri aba FBI gye beetooloola Kale Kayihura\nEnsonga lwaki Amerika yasazeewo okusitukira...\nKayihura bamutaddeko obujulizi bwa myaka...\nEnsonda zaategeezezza nti ebbanga Kayihura lye yamala ng’akolagana n’aba FBI lyayamba Abamerika okwongera okumutegeera n’okufuna obujulizi ku ngeri gye yakolangamu emirimu gye.\nBaamusemberera nnyo mu 2010 oluvannyuma lw’abatujju aba Al Shabaab okukuba bbomu e Lugogo ne ku Ethipian Village e Kansanga ne zitta abantu abakunukkiriza 80.\nFBI yayamba poliisi ya Uganda okukwata abatujju era n’etandika n’okuwa poliisi ebyuma ne tekinologiya ow’omulembe nti abayambeko mu kuketta n’okulwanyisa abatujju.\nMu tekinologiya omwo kigambibwa nti nabo nga FBI kyabayambanga okugoberera ebigenda mu maaso era n’okukung’aanya obujulizi kwabanguyiranga ku nsonga ez’enjawulo.\nMu kutemulwa kwa Kagezi, aba FBI beebamu ku baasooka okuyingira mu kunoonyereza oluvannyuma lwa Kayihura okutegeeza nti batujju ba ADF be baali emabega w’obutemu obwo nga beesasuza ku Kagezi kubanga ye yali akulembedde oludda oluwaabi mu kuvunaana Abasiraamu abaali bawozesebwa emisango gy’obutujju mu kkooti y’e Kololo.\nEnsonda zaategeezezza nti aba FBI baakozesa obukugu bwabwe okunoonyereza era mu nnaku ntono ne bakizuula ng’obutemu tebwalina kakwate ku butujju, ne babivaamu nga bakoze ne lipoota ku bye baazuula ebyali bikuba ebituli mu.\nBaali bakyali ku bya Kagezi, ate Kaweesi naye n’atemulwa. Ku mulundi ogwo era FBI yasitukiramu nga Kayihura asonze ku batujju ba ADF era bambega ba FBI baatwala ebyuma byabwe e Kulambiro ne babitwala n’e Mulago ku ggwanika, omulambo gye baagusoosa okugwekebejja.\nKigambibwa nti ne ku mulundi ogwo, aba FBI kyabatwalira ennaku ntono ne bazuula nti obutemu tebwalina kakwate ku kutemula Kaweesi era ne bakola lipoota endala ekuba ebituli mu poliisi eyali ekulirwa Kayihura.\nKigambibwa nti lipoota ezo zaanafuya nnyo ebitongole bya poliisi ebimu naddala ekya Flying Squad.\nMu March 2018 Pulezidenti Museveni yasalawo okusuula Kayihura era ekifo ky’obuduumizi bwa poliisi n’akikwasa Martin Okoth Ochola eyali omumyuka wa Kayihura.\nYalonda ne munnamagye Maj. Gen. Sabiiti Muzeeyi okumyuka Ochola. Kayihura bwe yabadde ayanukula ebyasaliddwaawo Amerika yagambye nti okuva lwe yaggyibwa ku buduumizi bwa poliisi, waliwo abantu abazze bamulwanyisa abaagala okulaba ng’asigala ku ttaka nga n’erinnya lye lyonooneka.\nGen. Kayihura yakwatibwa nga June 13, okuva e Lyantonde n’asimbibwa mu kkooti e Makindye nga August 24, n’avunaanibwa emisango ebiri egy’okulagajjalira emmundu ssaako okuyamba mu kuwamba bannasi ba Rwanda abaali mu Uganda ne bazzibwayo e Rwanda ku buwaze.\nBannansi ba Rwanda abazzibwayo kuliko Jackson Kalemera , Joel Mutabaazi eyali omukuumi wa Pulezidenti Paul Kagame ssaako Vicent Kaliisa nga kigambibwa nti abamu bali mu makomera ate balala battibwa.\nKkooti y’amagye g’ekubirizibwa Lt. Gen. Andrew Gutti yayimbula Kayihura nga August 28, 2018 n’amulagira obutaddamu kufuluma Kampala ne Wakiso nga tafunye lukusa ssaako okweyanjulanga buli luvannyuma lwa wiiki bbiri eri omuwandiisi wa kkooti.\nEbya FBI byeyasooka okuzuula


Bukedde Online - Abasajja 4 balaze engeri maama wa Moze gye yabacangamu\nAbalunzi b'e Ssembabule bali mukutya olw'eddagala...\nAbeeyita baganda ba Moze bavuddeyo ne boogera...\nAdded 4th February 2018\nAsiimwe omu ku balumiriza nti taata Moze ng'ali ku ssimu\nMAAMA w’omuyimbi Moses Sekibogo (Moze Radio) Jennipher Nakasuuba atabudde ebintu n’asukka. Yadde abasajja bakyeyongera okuvaayo okulumiriza nga bwe bazaala Moze, asazeewo kwesikira n’asigaza kukungubagira mwana we. Ng’oggyeeko abasajja abasatu okuli ow’e Jinja, Burundi ne Tooro, ate wavuddeyo ow’e Rwanda nga naye alumiriza nti ye taata omutuufu.\nAbasajja bano yagenda abacanga mu ngeri nti talina gwe yabeera naye mu ngeri ya nkalakkira era bwamala okubeera nabo ng’abaviira ng’agenda kutandika bulamu bubwe. Abasajja bannyonnyola bati;\nNNAMUKADDE SAUL KALIBWAMI (70) okuva ku kyalo Galikwoleka mu ggombolola y'e Kamira mu Luweero yeesowoddeyo n'ategeeza ng’omugenzi Moze Radio bw’ali omwana we era ng'ayagala aziikwe ku biggya bya bajjajabe ku kyalo kino. Yagambye nti bwe wabaawo obusobozi bw'okukebera omusaayi bandikikoze, omusaayi gwabwe ne gutazaawa kuba ne nnyina yali tabagambangako nti omwana takyali waffe. Kalibwami yategeezezza nti mutoowe omugenzi, David Luyinda eyafi ira e Rwanda ye yali kitaawe wa Radio nga yazaalibwa 1982 mu ddwaliro e Jinja era nga nnyina baalongoosa mulongoose.\nKalibwami agamba nti kitaawe.\nAgamba nti erinnya lya Moses Sekibogo kitaabwe, Christopher Sekalamba ye yalimutuumira ku kyalo Serinyabi e Ngogwe n'abatizibwa mu kkanisa e Kiyobe mu Mbikko era nti abaddenga ajja nnyo ewa mutoowe James Kalemeera e Butanza mu Luweero. "Radio ffe tumuzaala era twali ne muto wange nga tusula ku nju za Khalid Nyende e Mbikko gye twavanga okusunda amata gye twagwira ku mwana muwala Jane Nakasuuba n'atuzaalira abaana babiri omuli Radio ne Sylivia Kansiime gwe yazaala mu 1984", bwe yagambye.\nYagasseeko nti Nakasuuba bwe baayawukana ne mutoowe mu 1985 yamulekera abaana bombi nga mu kiseera ekyo Moze yalina emyaka 10 kyokka nti oluvannyuma yabanona n'abatwala e Walukuba ne Kimaka era nnawuliranga nti omwana baamugaba Busoga ng'abiyita bya lubalaato.\nYagambye nti nnyina wa Radio yajja ne muwala waabwe Kansiime ne basulawo ennaku kyokka n'agamba mu kyalo Radio abadde tajjangayo. Musajja mukulu yasindise n’abagambibwa okuba baganda ba Moze ne bajja ku Bukedde ne bongera okuleeta bwiino.\nOMUTOORO NAYE ALEESE BWIINO Nze George Asiimwe Kateba era Jane namusisinkana ku luguudo lwa Wiliiam mu Kampala mu 1985 ne tusula mu wooteeri ekiro kimu n’afuna olubuto. Kuva dda nga nkimanyi nti nze nzaala Moze naye nakisirikira ekyama ekyo olwa maamawe okunyiiza ng’amugabye ew’omusajja Nakintije e Minyinya mu Busoga. Nze no nakulirako ne Buganda e Luweero mu Kiwanguzi era eyo bampitaKatongole wadde nga nabeerayo akaseera katono naye bwe mbeera eno ewammwe mba neddira nte.\nEbiggya by’abagambibwa okuba bajjajja ba Moze e Luweero.\nEssaawa eno ndi ddereeva wa takisi e Kampala- Fort Portal naye ng’ogyeko okukola ogwa wooteeri n’emirimu emirala mu budde we nalabira maama awa Moze, nali nvuga n’ebimotoka bi lukululana. Ekinnuma be bantu abannemesezza okuziika omwana wange ewaffe ku biggya ekitegeeza nti ne bazzukulu bange bayinza okuziikibwa eyo bano gye baagala okuziika omwana wange mu bukyamu.\nAbeefuze eby’okuziika banjogeredde ebitiisa era nze okuva lwe yafa ntiisiddwatiisiddwa omwali n’okungoba ku ddwaaliwo lya Case (Hospital) nga ngenzeeyo okumulaba nga mulwadde. Kale baali tebammanyi naye ne bwe nannyonyola abaali bavunaanyizibwa bali ng’abaalina ekkobaane nga tebaagala nveeyo.\nNaye nze saagala kya bugagga kyonna ku mwana wange. Ekinnuma be bantu obutamanya nti ye nze kitaawe kwe kugamba omusaayi gwange ne guzaawa. Omwana oyo abaddenga ajja ewange n’ankyalira nebaganda be e Fort. Nze nzaala bayimbi bokka era nnina n’omwana omulala gwe nazaala mu mukyala atali maama wa Moze naye naye muyimbi y’oyo eyeeyita Bonny M naye ng’ate olulala yeeyita Moze Radio kubanga bafaanana nnyo n’akalevu olowooza ye Moze eyafudde.\nSaasobola kufuna mukisa gutuuma mwana wange mannya kubanga nnyina bwe yagenda n’olubuto e Busoga n’afumbirwayo omusajja omulala, omwana wange yamugabira omusajja oyo. Saamutuuma mannya era nze mbadde muyita Moze Radio ng’abantu abalala bwe bamuyita kubanga sandimutuumidde mannya mu kkubo ng’ate ewaffe amannya tugatuuma tumaze na kukola kijjulo. Kye nandisinze okwagala kwe kuziika omwana wange ku biggya bya jjajjaabe ebituufu e Fort Portal.\nRadio ne Sylivia Kansiime\nWeasel atabuse ne Bryan White\nMaama wa Sheebah aleese bwino ku muwala we\nOmuwala agamba Moze okumuzaalamu alombozze engeri aba famire ya Moze gye bamutiisatiisaamu


Bukedde Online - Nabukenya alidde akalulu k''e Luweero\nNabukenya alidde akalulu k''e Luweero\nEyabise Seya asattizza abantu\nMunnayuganda eyasalako mukazi we obulago k...\nBRENDA Nabukenya owa DP amezze Rebecca Nalwanga Balwana owa NRM n''enkoona n''enywa mu kalulu k’e Luweero akabaddeko vvaawompitewo.\nBya BENJAMIN SSEBAGGALA, DICKSON KULUMBA NE SAMUEL KANYIKE\nBRENDA Nabukenya owa DP amezze Rebecca Nalwanga Balwana owa NRM n'enkoona n'enywa mu kalulu k’e Luweero akabaddeko vvaawompitewo.\nNabukenya yalangiriddwa ku buwanguzi n'obubonero n'obululu 38,582. Nalwanga yafunye obululu 22,236. Ramula Kadala yafunye obululu 768 ate Farida Namubiru n'afuna obululu 717. Nabukenya yasinzizza Nalwanga obululu 16,346.\nAkulira eby’okulonda mu disitulikiti y'e Luweero, Alex Komuhang, akalulu yakalangiridde ku ssaawa 10:00 ogw'ekiro olwo abawagizi na Nabukenya ne batanula okujaganya n'okuyisa ebivvulu okwetoolola Luweero olw'obuwanguzi.\nNabukenya ng'asanyukira obuwanguzi n'omubaka wa munisipaali ya Mukono, Betty Nambooze Bakireke. EKIF: DICKSON KULUMBA\nAbawagizi nga Nabukenya nga bayisa ebivvulu ku ssaawa 10 ez'ekiro okwetoloola Luweero. EKIF: DICKSON KULUMBA\nMinisita atalina mulimu gwa nkalakkalira, Richard Todwong abadde yasimba amakanda e Luweero, yategeezezza nti Nabukenya yabayisizza bubi mu bitundu eby’ebibuga kyokka ne bagezaako okukola obulungi mu byalo.\nNabukenya yawangulidde waggulu mu Luweero Town Council ne Wobulenzi gye yafunidde obululu 3,914 nga Nalwanga alina 1,043 ate mu ggombolola y’e Kalagala, Nabukenya n’afuna 3,469 nga Nalwanga afunye 1,749.\nKyokka mu byalo, Nalwanga yeefubyeko wabula ng’obululu bw’asinza Nabukenya si bungi nnyo. Okugeza Nalwanga yawangudde eggombolola y’e Kamira ng’afunye obululu 1,584 ate Nabukenya n’afuna 1,260.\nOkuvuganya kwabadde kwa maanyi mu Bombo Town Council kyokka Nalwanga n’agiwangula n’obululu 1,652 nga Nabukenya afunye 1,560. Wadde eno eggombolola ebalibwa ng’ey’ekibuga, ensonga bbiri ezaayambye Nalwanga okugiwangula omuli ey’abajaasi abalondera ku nkambi y’e Bombo n’Abanubbi abasanyufu olwa gavumenti ya NRM by’ebakoledde omuli n’okubayimbulira omuntu waabwe Abudallah Nasuru.\nAba DP n’aboludda oluvuganya gavumenti baatandikiddewo okujaganya ng’akulira eby’okulonda mu Luweero, Alex Komuhangi asoma ebiva mu kalulu era obwedda bonna beetoolodde ekitebe kya disitulikiti nga balindiridde okuwulira omuntu waabwe ng’alangirirwa ku buwanguzi.\nNalwanga yakoze bulungi mu Baamunaanika ekiikirirwa minisita John Chrisestom Muyingo. Kyokka amagombolola 3 agali mu Katikamu South, Nabukenya n’asinga. Amagombolola agakola Katikamu North gaabadde gaakugabana.\nAbawagizi nga Nabukenya nga basanyukira obuwanguzi. EKIF: DICKSON KULUMBA\nENSONGA EZENJAWULO KU KUWANGULA N’OKUGWA:\nAbabiri Nalwanga ne Nabukenya baasitudde abanene okugenda okubanoonyeza akalulu. Nalwanga yasitudde pulezidenti Museveni ne baminisita abalala ate Nabukenya yasitudde Polof. Gilbert Bukenya, ekyanyiizizza bakama be mu NRM ne bamulagira okweyanjula mu kakiiko akakwasisa empisa gye yagambye nti tagenda kulinnyayo.\nBaminisita Byandaala ne JC Muyingo ennaku zonna ez’okunoonya akalulu bazimazeeko nga batalaaga kyokka ne Nabukenya yasitudde kumpi ab’oludda oluvuganya NRM bonna ne bagenda okumuyiggira akalulu ekyamuwadde enkizo ey’amaanyi mu bitundu bingi.\nEnsonga ez’enneeyisa wano n’enkolagana y’abeesimbyewo n’abalonzi. Nabukenya Banna-NRM bakimuteekako nti ebitundu ebimu gye yasanganga Bannakibiina abatamuwagira ng’awaanyisiganya nabo ebisongovu.\nNabukenya abadde muganzi nnyo mu bitundu by’obubuga n’ebifo ebimu gye yataasa abaali bagobwa ku ttaka kyokka awamu ng’e Kamira ewali abawagira ennyo NRM ne lwe yagenda okukubayo enkung’aana baamuyisa bubi.\nNabukenya ng'ajaganya n'aba DP oluvannyuma lw'okulangirirwa ku buwanguzi. EKIF: DICKSON KULUMBA\nNabukenya (ku ddyo) ng’abuuzaganya ne Nalwanga nga baakamala okulonda ku St. Jude PS e Kasana mu Luweero.\nOBUVUYO MU KALULU:\nObunkenke bwabadde bwa maanyi era waabaddewo n’akanyoolagano nga Komuhangi agenda mu maaso n’okulangirira ebiva mu kalulu.\nPoliisi yabadde enyoolagana n’aboludda oluvuganya gavumenti okuli Erias Lukwago, Mathias Nsubuga, Betty Nambooze, Ssemujju Nganda n’abalala abaabadde bajja ku kitebe kya disitulikiti nga bwe bayisa ebivvulu.\nKu kitebe kya disitulikitu e Luweero we baabalidde akalulu waabaddewo effujjo ng’abantu bayimba ennyimba ezisoomooza poliisi bwe yabadde egaanye Nabukenya okuyingira naye oluvannyuma yakkiriziddwa n’ayingira yekka.\nOmwogezi wa poliisi mu kitundu ekitwala Luweero, Lameka Kigozi yategeezezza nti poliisi yakutte akulira abakyala mu FDC, Ingrid Turinawe bwe yabadde awagaanya okutuuka mu kifo we baabadde babalira obululu e Luweero nga tafunye lukusa. Emisana, Kigozi yategeezezza nti baakutte abasajja musanvu ku kwenyigira mu mivuyo gy’okulonda.\nEbya Kazinda tebinnaggwa: okweyimirirwa kwe kusaziddwaamu


Ab'e Lwengo beetabye mu mmisa y'okujjukira Felix Kaweesi\nOLWALEERO abantu omuli ab'enganda, ab'emikwano, bannaddiini ssaako ne bannabyabufuzi bakung'aanidde mu mumaka g'eyali omwogezi wa Poliisi mu ggwanga omugenzi Andrew Felix Kaweesi mu kusaba okw'okujjukira bweguweze omwaka mulamba bukyanga Kaweesi afa.\nOkusaba kuno kubadde mu maka ga Kaweesi agasangibwa e Kitwe Kyanjozu mu Disitulikiti ye Lwengo era nga kukulembeddwaamu Fr John Fitcher Kiyimba ng'ono akubirizza abantu okubeera abakkakkamu obutawoolera ggwanga wabula banyiikire okwekwasa Katonda yajja okubawa okusalawo okutuufu.\nFr.Kiyimba alaze obw'ennyamivu olwa alipoota ekwatagana n'okufa kwa Kaweesi okutuuka kati nga terabikangako n'asaba b'ekikwatako okukissa mu nkola famire y'omugenzi osanga lw'eneefuna ku buweerero.\nMungeri y'emu alabudde abantu okukomya okuyaayanira ebyensi kuba bivuddeko abantu bangi okufa era n'asaba abantu okuyigira ku mugenzi Kaweesi eyafa kati omwaka gumu naye nga alinga atannafa olw'ebyo ebintu amakula bye yaleka akoze ssaako n'okwagala eddiini .\nMuhammed Kirumira naye abaddewo nnyo mu kusabira Kaweesi era ensonga enkulu eyasinze okumutwala kwekubatwalira omwana aba Famire ya Kaweesi bamulabeko oluvannyuma lw'okumubbulamu erinnya ly'omugenzi Kaweesi.


Bukedde Online - Nnaalongo akubye omwana wa muggya we n’amutta: Kitalo!\nAb'omukago gwa IPOD bateekateeka kutwala...\nN naalongo Nakigozi gwe baakutte ku by’okutta omwana wa muggya we.\nNnaalongo Zaina Nakigozi 36, omutuuze w’e Mpambire mu Mpigi town council ye yatugumbudde omwana wa muggya we Sharitah Nassuuna 9, oluvannyuma n’addukira ku poliisi ng’atidde abatuuze okumugajambula n’alimba abaserikale nti omwana abadde mulwadde.\nBaliraanwa ba Nakigozi baasoose kuwulira mbirigo mu nnyumba nga Nakigozi akuba omwana wa muggya we (omugenzi Nasuuna) oluvannyuma n’atandika okumukoona ku kisenge wabula ku ssaawa nga ssatu ez’ekiro ne wabaawo akasiriikiriro.\nObudde bwe bwakedde Nakigozi yagenze ewa muliraanwa we ng’amusaba amazzi agookya amuyambeko okugolola omwana ono.\nBwe yamubuuzizza ekimusse n’amutegeeza nti yabadde mulwadde wabula muliraanwa yatemezza ku balala kyokka baagenze okutuuka ku mulambo nga gujjudde enkwagulo mu bulago nga guliko n’ebisago eby’amaanyi ku mutwe.\nNakigozi bw’alabye baliraanwa be batabuse n’addukira ku poliisi y’e Mpigi n’abategeeza ng’omwana wa bba bw’abadde omulwadde kyokka poliisi n’emukwata n’emuggalira.\nTAATA ALUMIRIZZA MUKAZI WE OKUMUTTIRA OMWANA\nSsaalongo Yasin Kalema 40, omukinjaagi mu lufula e Ndeeba mu Kampala nga ye taata w’omwana alumirizza mukazi we okutuntuzanga omwana we n’agamba nti abadde ateekateeka kumuggyawo afune w’amuteeka.\nSsaalongo eyabadde mu maziga, yategeezezza poliisi nti akubidde mukazi we essimu ku makya n’amulimba nti abaana bonna bali bulungi kyokka bwe waayise eddakiika ttaano n’amugamba nti omwana afudde ekimuleetedde okubuusabuusa nti yandiba ng’abadde alina ky’amukweka.\nAgasseeko nti okusinziira ku bisago by’asanze mu bulago bw’omwana talina kubuusabuusa nti yattiddwa nnyina.\nPOLIISI EZUDDE EMIGGO MAAMA GYE YAKUBISIZZA OMUGENZI\nBambega ba poliisi y’e Mpigi mu kukebera ennyumba, baagudde ku miggo Nakigozi gye yakubisizza Nassuuna ng’amulanga okulwa ku luzzi.\nPoliisi esanze ebisago eby’amaanyi ku mutwe gw’omugenzi, enkwagulo mu bulago n’okuzimba omubiri gwonna ekiraga nti yakubiddwa nga kyandiba nga kye kyamusse.\nWabula Nakigozi yeegaanyi okukuba omwana n’asaba poliisi etwale omulambo ezuule ekyamusse.


Bukedde Online - Abantu abasinga okudaaga n’omukwano\nKyokka omukazi aηηamba ali lubuto ate mbu tayagala kuluggyamu era mbu ayagala kunobayo ewa bba ajje tubeere ffembi..; Bwatyo owa bodaboda gwe nnalinnye okuva ku siteegi emu mu Kampala bwe yampitiddemu ebizibu by’omukwano.\nEmbeera eno ebaleetera okuganza abakazi abawerako era kino oluusi kibaleetera obuzibu ng’okuganza bak’abasajja n’abawala b’essomero ne babafunyisa embuto ze bateetegekedde. Oluusi ekiva mu bino ge maziga gennyini nga banoonya engeri gye bakomya omukwano ogw’ekika kino.\n2.Abaweereza emmere mu buwooteeri obutono; Abakazi abaakazibwako baddereeva b’emmere ng’okusinga bakolera mu bifo by’obutale nabo bakaaba nnyo ennaku y’omukwano.\n3.Abawandiisi ab’ekyama mu ofiisi z’abagagga oba abakungu; Abawala abakola ogw’obuwandiisi oba abayambi mu ofi isi z’abagagga bakaaba nnyo ennaku y’omukwano kubanga abagagga n’abanene bangi abaganza abawala bano, era kiba kizibu omuwala okugaana okuganza mukamawe, kuba baba n’ebirooto bingi.\nEkizibu nti abakulu bo omukwano gw’ekika kino bagutwala nga gwa kisaazisaazi, n’okweggyako ekyoyooyo ky’okwegatta buli we baagalidde anti ne mu ofi isi baba basobola okwesanyusa.\n4 Abawala abaweereza mu makanisa naddala ag’abalokole; Bano nabo oluusi bakaaba olw’omukwano kuba engeri gye baba abawala abato, abasumba oluusi babaganza ng’ate oluusi kiva ku mbeera bo bennyini gye bassaawo ey’okulaga omusumba nti bamwetaaga.\nWabula oluusi omusumba bw’abaako ne by’alidde olwo ng’omukwano gukoma awo ate ng’abakana na mulala, ekireka oli eyasooka ng’amumemye omutima.\n5 Baddereeva ba takisi; Olw’okuba bano bakolera mu bantu bangi baganza nnyo abakazi.\nMu kuganza kuno mwe bafunira abakazi oluusi ababaviiramu ebizibu okugeza abawala abato batera okubaviiramu okukwatibwa ne baggalirwa.


Bukedde Online - Zari atabukidde Hamisa, Diamond gwe yazaddemu\nZari atabukidde Hamisa, Diamond gwe yazaddemu\nAbaana bagobezza kitaabwe omukazi\n‘Lipoota y’omupunta yavaako okutwala yiika...\nOLUTALO wakati wa Zari Hassan ne modo Omutanzania, Hamisa Mobetto ayogerwako okwagala okumusuuza eddya ew’omuyimbi ow’erinnya Diamond Platnumz lulinnye enkadaggo!\nDiamond ne Hamisa mu vidiyo y’oluyimba ‘Salome’. Mu katono ye Zari\nAbabiri bano batabuse ne beerangira ebisongovu; Zari alanga Hamisa okwesiba ku bba n’okumuwaayira nti omwana gwe yaakazaala wuwe (wa Diamond) ate Hamisa ajereze Zari emyaka n’okwesiba ku kalenzi akato.\nBino biddiridde ebigambo ebizze byogerwa nti omwana omulenzi Hamisa gwe yazaala gye buvuddeko wa Diamond era okukakasa kino yamutuuma n’amannya ga Diamond ag’ekika Naseeb Dangota.\nKyokka Diamond gye buvuddeko yavaayo n’amwegaana ng’agamba nti enkolagana ye ne Hamisa yali ya bizinensi bwe yamuwa omulimu ogw’okulabikira mu vidiyo y’oluyimba lwe olwa ‘Salome’ ebya laavu n’okumufunyisa olubuto tabimanyi.\nEbigambo bya Hamisa bye yadadde ku Face book ng’alumba Zari.\nAni agamba nti bwe nneegatta n’omusajja omufumbo kinswaza?\nKu mwenna aboogera ani yagenda ku mbaga yaabwe?\nEkirungi simanyiddwa ng’omukazi eyasuulawo obufumbo nnyingirire akalenzi akato ne ntuuka n’okukaawukanya n’omwagalwa waako.\nNze sizaalira musajja buli mwaka nga akamyu okusobola okumukuuma, era simanyiddwa nga nnamwandu ate eyeefuula omufumbo mu kiseera kye kimu.\nMwenna mumanyi omukazi nnakawanga amanyiddwa olw’okweyisa bw’atyo Zari nneesonyiwa!\nBwe yatuukiriddwa ku ssiimu ku bigambo bya Hamisa bwe yawandiise n’ensonga entuufu ebatabula, Zari yasoose kutegeeza nti takakasa oba ddala obubaka buno Hamisa ye yabuwandiise kubanga tamulinaako buzibu ate ne Hamisa gye buvuddeko yategeeza nga bw’atali ku facebook.\n“Nkimanyi Hamisa anoonya mawulire na ‘butaala’ era erinnya ayagala kulikolera ku Diamond nange. Naye ekirungi ensonga y’omwana Diamond namubuuza dda ng’omuwala akyali lubuto n’alwegaana.\nHamisa bwe yazaala naddamu ne mbuuza Diamond ne ntuuka n’okumugamba nti bwe kiba nga ddala omwana wuwe tamwegaana tukitwale nti yali nsobi, era Diamond yaddamu n’ankakasa nti omwana si wuwe era tasobola kwegaana musaayi gwe, kati aboogera simanyi gye babiggya.”\nZari agamba nti abantu bagamba nti omwana ayogerwako wa musajja amanyiddwa nga Majje nnannyini leediyo ya E-FM e Tanzania era ng’ono ye taata w’omwana wa Hamisa omukulu.\nYagambye nti omusajja ono ye yalabirira olubuto lwa Hamisa era y’amuwa n’obuyambi nti wabula Majje atya okusembeza ennyo Hamisa kuba baali baayawukana n’afuna omukazi omulala.\nZari yagasseeko nti yeewuunya Hamisa asazeewo okumwonoonera erinnya n’erya bba ng’abayingiza mu katemba we.\nKyokka kigambibwa nti Hamisa bw’aba mu mikwano gye abategeeza nti Diamond ye taata wa bbebi we!\nZari akooye eby’abasajja\nOlutalo lwa Zari ne muggyawe lufuuse nnamulanda.....\nDon Zella ayongedde okulumba Zari


Bukedde Online - Museveni ayongedde ggiya mu kulwanyisa obuli bw'enguzi\nAbantu 20 be bafa obulwadde bw'akafuba buli...\nAmagye gasazeeko ffaamu ya taata wa Bobi...\nPULEZIDENTI MUSEVENI ayongedde ggiya mu kulwanyisa abali b’enguzi era n’awa amagezi abawa abantu emirimu mu bitongole bya Gavumenti baleme kukoma ku kutunuulira mpapula za buyigirize zokkka wabula bafe nnyo ne ku bwesimbu n’obuntubulamu.\nMuseveni ng’alaga obukodyo bwa dduyiro.\nMuseveni bino yabyogeredde ku kisaawe e Kololo ewakomekkerezeddwa okutambula kw’okulwanyisa enguzi kwe yakulembeddemu ng’omutambzi omukulu okuva ku kibangirizi kya City Square nga kwetabiddwamu abantu bangi naddala abakozi mu bitogole bya gavumenti.\nMu kwogerako eri abatambuze, Museveni yagambye nti obuzibu bw’enguzi buvudde ku kuwandiisa abakozi nga batunuulira mpapula za buyigire ne baleka abantu abalina obusobozi ate abeesimbu wadde nga tebalina mpapula.\nYagambye nti ebitongole naddala ekya Kaliisoliiso wa gavumenti (IGG), akakiiko ka Nakalema aka Anti Corruption Unit n’essiga eddamuzi basaanye okwekenneenya obuntu bulamu mu bantu be bawa emirimu.\nYagambye nti abalya enguzi bamanyiddwa era n’amateeka weegali agasobola okubakolako kyokka obuzibu tewali bujulizi olw’okubanga abakola okunoonyereza baakibogwe.\nYawadde ekyokulabirako ku kitongole kya poliisi nti bamala gawandiisa bantu ne balemwa n’okukola okunoonyereza okutuufu ng’emisango gibalema okukolako n’anokolayo eky’omusomesa agambibwa okusobya ku mwana kyokka ku fayiro omusango ne gukyusibwa.\nMu kutambula kuno okwetabiddwaamu abanene mu gavumenti, bannaddiini, ababaka b’amawanga egenjawulo ssaako abakozi mu bitongole by’obwannakyewa ebirafuubana okumalawo enguzi n’abalala, Museveni yategeezezza nti ye talyanga ku nguzi bukyanga abaawo.\nMuseveni yagambye nti enguzi efudde abantu enkwa nga banyuunyunta bunyuunyunsi ggwanga n’agamba nti enkwa bw’ebeera ku nte eginywamu omusaayi kyokka terina wadde akatono k’egyongerako ssaako okuzing’amya omwoyo gw’omuntu.\nYayongeddeko nti abantu abalya enguzi n’ebintu bye bafuna naddala obugagga tebuwangaala n’agamba nti abantu abamu kye bava bafuna ebintu kyokka ne bisaanawo mangu.\nWano yawadde ekyokulabirako ky’ente z’alina nti zaali zadda okuva mu famire yaabwe emabega era naye kati lwe lulyo lw’alina, ng’ekibayambye okuzikuuma baazifuna mu mazima si kubba.\n“Obugagga obubbe bubeera bwa bisiraani era tebuyinza kuwangaala ,mu myaka 60 egiyise sirabangako muli wanguzi akulaakulana” Musevni bwe yagambye ne yeewuunya abantu abalya enguzi nga balowooza tewali abalaba kyokka nga Katonda ye abalaba.\nYagambye nti mu mwoyo gwo kino obeera ofunye ekisiraani n’asaba bannaddiini okwongera okusabira abantu baveemu omuzimu gw’okulya enguzi bakulaakulanye eggwanga.\nKu lwa palamenti, amyuka sipiika Jacob Oulanya era nga ye yakiikiridde Sipiika, Rebecca Kadaga, eyayogedde nga Pulezdienti tannayogera, yagambye nti buli muntu yali alidde ku nguzi era tewali mutukuvu ku nsonga eyo.\n(Wabula Pulezidenti bwe yatuuse okwogera yagambye nti ye talyanga ku nguzi bukya abaawo) Oulanya era yagambye nti enguzi okuggwaawo abantu be balina okukyuka mu bikolwa buli muntu waali, olwo enguzi ejja kuggwaawo.\nMinisita w’ebyempisa n’obuntubulamu, Faaza Simon Lokodo, ku lw’ebibiina ssaako ebitongole ebirafuubana okumalawo enguzi yagambye nti waakusomera paalamenti lipoota eraga ebyo bye batuseeko mu lutalo lw’okulwanyisa enguzi n’atageeza nti beetegefu era balina essuubi nti enguzi ejja kuggwawo.\nMuseveni akalambidde ku ky'okuwanika abasibe ku kalabba: 'Ekibonerezo kikyaliwo'\nEkibonerezo ky'akalabba kikyaliwo - Museveni